text:
Өфөлә үтәсәк Симфония төнөндә 120-гә яҡын музыкант ҡатнаша
ӨФӨ, 2015 йыл, 10 июнь. /«Башинформ» мәғлүмәт агентлығы, Ләйлә Аралбаева/.
Өфөлә бер юлы ике оркестр — Башҡортостандың милли симфоник оркестры һәм республиканың йәштәр симфоник оркестры — open air форматында Симфония төнөн уҙғарырға әҙерләнә. Иҫегеҙгә төшөрәбеҙ, йәштәр симфоник оркестры Аксаков исемендәге баҡсала — киске сәғәт 6-ла, милли симфоник оркестр «Башҡортостан» дәүләт концерт залы алдында киске 8-ҙә сығыш яһай.
«Оркестр тулы составта — 70-тән ашыу кеше уйнаясаҡ, — тип билдәләне оркестрҙың директоры Алексей Воронин. — Бинала видеоэкран ҡуябыҙ, тамашасылар музыканттарҙың йөҙҙәрен дә күрә аласаҡ. Күҙаллауҙар буйынса, бөгөн ямғыр яумай, ә еңелсә генә иҫкән ел ҡамасауламаҫ, тип уйлайбыҙ».
Башҡортостан милли симфоник оркестры музыканттары классик әҫәрҙәрҙе башҡарырға әҙерләнә. Оркестр пульты артында — баш дирижер Раушан Яҡупов.
Аксаков исемендәге баҡсала 45 кешенән торған йәштәр оркестры сәхнәлә түгел, балалар майҙансығы эргәһендәге асфальтта сығыш яһай. Киске 6-сы яртынан уҡ «Кайфулин Бенд» джаз коллективы уйнай башлай, тип хәбәр итте дирижер Линар Дәүләтбаев.
Йәштәр оркестры классиктарҙың һәм хәҙерге авторҙарҙың әҫәрҙәрен тәҡдим итә. Милли композиторҙарҙың — И.Хисаметдиновтың «Азамат» (башҡорт халыҡ йыры нигеҙендә) һәм М.Әхмәтовтың ҡурай һәм оркестр өсөн фантазия әҫәре программаның биҙәге буласаҡ.
Ике майҙансыҡта ла тамашасылар өсөн ултырыу урындары ҡаралған.


c: text/html

text:
Алабуға
Алабуға (урыҫ. Окунь, лат. Perca) — бәләкәй йылға балығы; сәнеске ҡанатлылар төркөмөнә ингән йәшкелт ала тәнле, ҡыҙыл ҡанатлы, һырты сәнескеле йыртҡыс балыҡ. [1]
Алабуға тураһында легенда[үҙгәртергә | вики-тексты үҙгәртергә]
Алабуға төрки халыҡтарҙа тотем балыҡ, шул иҫәптән башҡорттарҙа ла аласыбар үгеҙ йәки һыйыр. Башҡорттарҙың ырыу- ҡабилә этнонимында ла осрай. Аласыбар — Аҡбуҙат менән бергә һыу төбөнән сыҡҡан мал төҫө. Легендаларға ҡарағанда, Һәүбән артына боролоп ҡарағас, кире һыуға төшөп китеүсе, һәм унда балыҡҡа әүерелеүсе малдарҙың бер төпкөмө кире балыҡҡа әүерелә.
Һынамыштар[үҙгәртергә | вики-тексты үҙгәртергә]
Яҙ көнө балыҡ тотҡанда алабуға менән юрыш күберәк тотолһа, бойҙай, арпа, арыш уңыр.
Иҫкәрмәләр[үҙгәртергә | вики-тексты үҙгәртергә]
- ↑ Толковый словарь современного башкирского литературного языка. (под. ред З. Г. Ураксина, 2005)

robotstxt: allowed

filter: keep


text:
Фото:
Саҡмағош ауылында балалар баҡсаһын реконструкциялау тамамланған
Фото:
Республика Президенты Рөстәм Хәмитов педагогтар кәңәшмәһе үткән көнбайыш райондар буйлап эш сәфәрендә йөрөнө. Август кәңәшмәһе сиктәрендә төбәк башлығы реконструкцияланған һәм яңынан төҙөлгән мәғариф учреждениеларын ҡараны.
Саҡмағош ауылында Рөстәм Хәмитов 5-се балалар баҡсаһында булды. 1992 йылда асылған мәктәпкәсә белем биреү учреждениеһы 180 балаға иҫәпләнгән, әммә әлеге мәлдә ата-әсәләр баҡсаға 260 баланы йөрөтә. Булған майҙандарҙың етәрлек кимәлдә булмауы арҡаһында балалар баҡсаһына һуңғы арала Балалар ижады үҙәге урынлашҡан бинаны бирергә ҡарар ителә. Шулай итеп, икенсе корпус арҡаһында балалар баҡсаһы бер аҙ иркенәйәсәк. Реконструкция тамамланғас, баҡсаға 80 бала киләсәк.
Республика башлығын районда балалар баҡсаһы урындары менән бәйле хәл ҡыҙыҡһындырҙы. Уға, әлеге ваҡытта 539 урынға ата-әсәләрҙән 545 ғариза бирелгән, тип яуап бирҙеләр. Район властары был проблеманы ведомстволарға бирелгән элекке балалар баҡсаларын кире ҡайтарыу һәм яңыларын төҙөү юлы менән хәл итергә йыйыныуҙарын әйтте.
Реконструкциялау барышында 5-се балалар баҡсаһы бинаһы танымаҫлыҡ булып үҙгәргән. Уйын, йоҡо һәм туалет бүлмәләре менән бөтә дүрт төркөм дә файҙаланыуға әҙер. Заказ буйынса эшләтелгән балалар мебеле сағыу һәм матур ғына түгел, хәүефһеҙ, уңайлы һәм ышаныслы ла. Рөстәм Хәмитов бындай сифатлы мебелдең ҡайҙа эшләнеүе менән ҡыҙыҡһынды, асыҡланыуынса — Башҡортостанда, Дүртөйлөлә икән. Үҙгәртеп ҡоролған бинала шулай уҡ процедуралар кабинеты һәм туҡланыу бүлеге лә урынлашҡан.
Рөстәм Хәмитов төркөмдәр бүлмәләрен ҡарап сыҡты, урынлашыу шарттары һәм туҡланыуҙы ойоштороу менән ҡыҙыҡһынды. Осрашыу аҙағында республика башлығы, бәләкәй балалар менән эшләүҙең еңелдәрҙән булмауын аңлап, балалар баҡсаһы коллективына уңышлы эш теләне.


text:
Башҡорт дәүләт университеты өлкән синыф уҡыусыларын Фән көндәренә саҡыра
ӨФӨ, 2014 йыл, 21 октябрь. /«Башинформ» мәғлүмәт агентлығы, Эльмира Сабирова/.
21-30 октябрҙә Башҡорт дәүләт университеты 9-11 синыф уҡыусылары өсөн Фән көндәрен уҙғара. Өлкән синыф уҡыусылары университеттың алдынғы уҡытыусыларының иң көнүҙәк проблемалар тураһындағы улар өсөн махсус әҙерләнгән лекцияларын тыңлай аласаҡ. Юғары уҡыу йортонда билдәләүҙәренсә, был республика, Рәсәй һәм донъя ғалимдарының бөгөн нимә менән шөғөлләнеүҙәре тураһында белергә, уҡыусы университет студенты, магистранты, аспиранты булғас үҙен фәндең ниндәй тармағында таба аласағын аңларға мөмкинлек бирәсәк.
21 октябрҙә уҡыусыларҙы химия факультетында (бында нанохимия һәм наноматериалдар тураһында лекция уҙасаҡ), башҡорт филологияһы һәм журналистика факультетында («Текстарҙың төрҙәре һәм уларҙың функциялары»), психология факультетында («Психология нимәне һәм нисек өйрәнә») һәм Хоҡуҡ институтында («Хоҡуҡ – йәмғиәт тормошонда») көтәләр.
22 октябрҙә тыңлаусылар һәүерташ газының нимә икәнен (лекция химия факультетында уҙасаҡ) беләсәк, ә 23 октябрҙә Идара итеү һәм эшҡыуарлыҡ хәүефһеҙлеге институтында «Кешелек йәмғиәтенең ғилми-техник революцияһы һәм аяҡҡа баҫыу этаптары» лекцияһында ҡатнаша аласаҡ.
24 октябрҙә уҡыусылар өсөн өс лекция әҙерләнгән: «Нәфис әҫәрҙәр – яҙыусының донъяға ҡараш эволюцияһы көҙгөһө (Ниғмәтиҙең ижады миҫалында)» (башҡорт филологияһы һәм журналистика факультеты), «Генетика буйынса, шул иҫәптән Берҙәм дәүләт имтиханында бирелгән заданиеларҙы сисеү алымы» (биология факультеты) һәм «Кодлау теорияһы» (математика һәм мәғлүмәти технологиялар факультеты).
28 октябрҙә Башҡорт дәүләт университетында бер юлы биш лекция уҙасаҡ: «Замандың экологик ҡаршы килеүе» (биология факультеты), «Башҡорт теле дәрестәрендәге текст: анализға яңы ҡараш» (башҡорт филологияһы һәм журналистика факультеты), «Элекке СССР-ҙың төрлө республикалары дәреслектәрендә уртаҡ тарихты заманса уҡыу» (тарих факультеты), «Заманса йәмғиәттә тел мәҙәниәтенең хәле» һәм «Бөгөнгө әҙәбиәтте өйрәнеү» (филология факультеты).
Ике лекция 29 октябрҙә уҙасаҡ. Химия факультетында көнкүрештә һәм сәнәғәттә өҫтәге әүҙем матдәләр тураһында, психология факультетында аралашыу психологияһы тураһында һөйләйәсәктәр.
Фән көндәре 30 октябрҙә тамамланасаҡ. Был көндө өлкән синыф уҡыусыларын Идара итеү һәм эшҡыуарлыҡ хәүефһеҙлеге институтында («Заманса йәмғиәттә кеше хоҡуғы» темаһына лекция) һәм математика һәм мәғлүмәти технологиялар факультетында («Мәғлүмәти технологиялар тарихы һәм үҫеш перспективаһы») көтәләр, тип аңлаттылар Башҡорт дәүләт университетының матбуғат үҙәгендә.
Тулыраҡ расписание Башҡорт дәүләт университеты сайтында баҫылған.


text:
Республика парашютсылары Рәсәй чемпионатында призлы урын яуланы
ӨФӨ, 2015 йыл, 22 июль. /«Башинформ» мәғлүмәт агентлығы, Дмитрий Слезин/.
Мәскәү өлкәһенең Руза ҡалаһында парашют спорты буйынса Рәсәй чемпионаты үтте.
Унда төрлө төбәктәрҙән 80-дән ашыу спортсы ҡатнашты. Башҡортостандың Парашют спорты федерацияһы командаһы составында Алексей Буренин (Өфө), Дмитрий Шляхов (Күмертау), Илдар Саяхов (Октябрьский) һәм Дмитрий Барсуков (Күмертау) сығыш яһаны.
Республиканың йыйылма командаһы төркөмләп һикереү буйынса өсөнсө урын алды. Шулай уҡ ЦСПК ВДВ (Рязань) һәм ЦСКА (Мәскәү) командаларынан бер аҙ ҡалышып, ике төр ярыш буйынса бронза миҙалға лайыҡ булды.
Парашюттан һикереү буйынса Дмитрий Шляхов өсөнсө урын яуланы. Алексей Буренин шәхси ике төр ярышта дүртенсе урын алды.


text:
Рөстәм Хәмитов республика гәзиттәренең баш мөхәррирҙәре менән осрашты
4 августа Республика Йортонда Башҡортостан Президенты Рөстәм Хәмитовтың республика гәзиттәренең баш мөхәррирҙәре менән осрашыуы үтте.
Осрашыуҙа «Республика Башкортостан» гәзитенең баш мөхәррире Татьяна Сырвачева, «Башҡортостан» гәзитенең баш мөхәррире Рәлиф Кинйәбаев, «Кызыл Таң» гәзитенең баш мөхәррире Фаил Фәтхетдинов, «Вечерняя Уфа» гәзитенең баш мөхәррир урынбаҫары Илүзә Ҡапҡаева ҡатнашты.
Әңгәмә барышында киң мәғлүмәт сараларының йәмғиәт тормошонда үтә мөһим роль уйнауы, һәр төрлө фекер һәм идеялар буйынса фекер алышыу майҙаны булараҡ сығыш яһауы, көнүҙәк проблемаларҙы хәл итергә ярҙам итеүе һыҙыҡ өҫтөнә алынды. «Минең өсөн киң мәғлүмәт саралары — проблемалар һәм ҡаҙаныштар тураһында мәғлүмәт алыуҙың, йәмғиәттә нимә барғанын, халҡыбыҙҙың нимә менән йәшәүен белеүҙең ышаныслы ысулдарының береһе ул», — тине республика Президенты Рөстәм Хәмитов.
Осрашыуҙа Башҡортостандың ижтимағи-сәйәси һәм эшлекле тормошо ваҡиғаларын киң мәғлүмәт сараларында яҡтыртыу менән бәйле бихисап һорауҙар теҙмәһе тикшерелде.


text:
Космонавт
Космонавт йә астронавт — йыһанға осорға әҙерләнгән йә унда булған кеше. «Йыһанға осоу» төшөнсәһе төрлө илдәрҙә айырыла.
Ваҡиғалар[үҙгәртергә | вики-тексты үҙгәртергә]
- 12 апрель 1961 — Юрий Гагарин, донъяла беренсе булып йыһан киңлегенә осҡан совет космонавы.
- 5 май 1961 — Алан Шепард, Американың беренсе астронавы.
- 16 июнь 1963 — Валентина Терешкова, донъялағы беренсе ҡатын-ҡыҙ космонавт.
- 18 март 1965 — Алексей Леонов, беренсе булып асыҡ йыһанға сыҡҡан совет космонавы.
- 20 июль 1969 — Нил Армстронг һәм Баз Алдрин, беренсе булып Айға төшкән Америка астронавтары.


text:
БР Дәүләт Йыйылышы-Ҡоролтайҙың 30-сы ултырышы башландыФото: Олег Яровиков
БР Дәүләт Йыйылышы-Ҡоролтайҙың 30-сы ултырышы башланды
БР Дәүләт Йыйылышы-Ҡоролтайҙың 30-сы ултырышы башландыФото: Олег Яровиков
Өфөлә, БР Дәүләт Йыйылышы Йортонда, Башҡортостан Республикаһының дүртенсе саҡырылыш Дәүләт Йыйылышы-Ҡоролтайҙың 30-сы ултырышы башланды. Уның эшендә Башҡортостан Республикаһы Президенты Рөстәм Хәмитов, БР Дәүләт Йыйылышы-Ҡоролтай Рәйесе Константин Толкачев, Федерация Советы ағзалары һәм Дәүләт Думаһы депутаттары, БР Хөкүмәте ағзалары, федераль ведомстволарҙың территориаль органдары, республика башҡарма власть органдары етәкселәре, Президент Хакимиәте, Дәүләт Йыйылышы Секретариаты һәм республика Хөкүмәте Аппаратының яуаплы хеҙмәткәрҙәре, Башҡортостан Республикаһының суд, хоҡуҡ һаҡлау органдары етәкселәре, киң мәғлүмәт саралары вәкилдәре ҡатнаша.
Депутаттар ҡабул иткән көн тәртибендә – 44 мәсьәлә, улар иҫәбендә 28 республика закон проектын ҡарау, ете мировой судья һайлау, шулай уҡ ҡайһы бер парламент ҡарарҙары ҡабул итеү. 2010 йыл республика бюджетына үҙгәрештәр индереү тураһында закон ҡабул итеү көтөлә.


text:
Республикала сит ил кешеләре һаны 22 меңгә кәмене
Башҡортостан биләмәһендә йәшәгән сит ил граждандары һаны былтырғы шул уҡ осор менән сағыштырғанда 22 мең кешегә кәмегән. Был турала бөгөн Республика Йортонда үткән БР Хөкүмәте ҡарамағындағы Миграция сәйәсәте буйынса ведомство-ара комиссияһы ултырышында БР Хөкүмәте Премьер-министры урынбаҫары, республиканың хеҙмәт һәм халыҡты социаль яҡлау министры Фидус Ямалетдинов хәбәр итте.
— Беҙгә килеүсе сит ил кешеләре һаны уҙған йыл менән сағыштырғанда һиҙелерлек кәмене, – тине вице-премьер, – ә төбәктән ситкә китеүселәр һаны киреһенсә артты. Шулай итеп. Бөгөн Башҡортостанда 32374 сит ил кешеһе иҫәпләнә.
Бындай күрһәткестәргә ҡарамаҫтан, республика территорияһына сит ил граждандарының килеүен контролгә алыу сараларының актуаллеге, Фидус Ямалетдиновтың фекеренсә, элеккесә юғары. Бөгөн республика биләмәһе участкаларға бүленгән, уларға хоҡуҡ һаҡлау органдары хеҙмәткәрҙәре беркетелгән.


text:
Өфөнөң иң яҡшы уҡытыусыһы машина алды
Өфөлә «Башҡортостан баш ҡалаһының йыл уҡытыусыһы-2014» һәм «Башҡортостан баш ҡалаһының башҡорт теле һәм әҙәбиәте йыл уҡытыусыһы-2014» конкурстары еңеүселәре билдәләнде.
Быйылғы уҡыу йылында Гүзәл Леонова иң яҡшы уҡытыусы булды – ул Өфөнөң Орджоникидзе районы «Берҙәмлек» лицейының рус теле һәм әҙәбиәте уҡытыусыһы. Шулай уҡ «Иң яҡшы рус теле һәм әҙәбиәте уҡытыусыһы» исеменә ярышыусылар араһында уға тиң булманы. Уҡытыусы конкурстың төп бүләге – автомобилде алды.
«Башҡорт теле һәм әҙәбиәте йыл уҡытыусыһы» номинацияһында еңеүҙе Гүзәл Ҡаһирова – Калинин районының 112-се урта дөйөм белем биреү мәктәбе уҡытыусыһы яуланы. Иң яҡшы татар теле һәм әҙәбиәте уҡытыусыһы тип Киров районының 21-се лицейынан Элвира Ғилфанова танылды, тип хәбәр иттеләр Өфө хакимиәтенең матбуғат хеҙмәтенән.
Быйыл, 17-се тапҡыр уҙғарылған, һөнәри конкурста баш ҡаланың 27 уҡытыусыһы ҡатнашты.


text:
Иң яҡшы идеялар өсөн «Техновациялар кубогы» алырға мөмкин
«Техновациялар кубогы» инновацион һәм технологик проекттар конкурсында ҡатнашыуға заявкалар ҡабул итеү иғлан ителде. Конкурсты ойоштороусы — Мәскәү физика-техник институтының инновациялар һәм юғары технологиялар факультеты. Партнерҙар һәм конкурс бағыусылары – «Рәсәй венчур компанияһы», «Рәсәй нанотехнологиялар корпорацияһы» (Роснано).
«Техновациялар кубогы»ның бурысы — проект командаларына эшләгән продукттарын һәм технологияларын реаль иҡтисад секторына сығарырға, идеяны бизнесҡа әйләндерергә ярҙам итеү.
Проект етәксеһе студент, аспирант йәки былтыр мәктәпте тамамлаусы уҡыусы булырға тейеш. Технологик идея, уны баҙарҙа ҡулланыу мөмкинлеге, проект командаһы баһаланасаҡ. Еңеүселәрҙе ярайһы уҡ приз көтә.
Заявкалар быйыл 20 октябргә тиклем ҡабул ителә. Ентекле мәғлүмәттәр www.technocup.ru сайтында.


text:
ХХV Өфө саңғы марафонына йомғаҡ яһалды
«Биатлон» спорт-һауыҡтырыу комплексында Өфө ҡалаһы ҡала округы хакимиәте һәм “Киске Өфө” гәзите бүләктәренә ХХV Өфө саңғы марафоны үтте.
Стартҡа Ханты-Манси автономиялы округынан, Силәбе, Магнитогорск, Златоуст, Ҡурған, Ижевск, Ырымбур, Ишембай, Белорет, Нефтекама, Стәрлетамаҡ, Туймазы, Октябрьский, Салауат, Күмертау, Учалы, Өфө ҡалаларынан, Өфө, Нуриман һәм Мишкә райондарынан 400-ҙән ашыу спортсы ҡатнашты.
Ярыштар дүрт дистанцияла үтте — 10, 20, 30 һәм 50 км.
Иң бәләкәйҙәр төркөмөндә һигеҙенсе класс уҡыусыһы Александра Ковалева еңде (Өфө районы).
Кесе үҫмерҙәр төркөмөндә финишҡа беренсе булып Айҙар Нурғәлиев килде (Өфө районы).
Үҫмерҙәр араһында 20 км дистанцияла Артур Кәбиров еңеү яуланы (Авдон).
50 километрға уҙышта Рәсәй спорт мастеры, М.Азаматов исемендәге 3-сө балалар һәм үҫмерҙәр спорт мәктәбе тәрбиәләнеүсеһе, Башҡорт дәүләт аграр университеты аспиранты Андрей Филиппов еңде.
30 километрға ҡатын-ҡыҙҙар марафонында иң яҡшы алтау исемендә: Рида Ғимранова (Стәрлетамаҡ), Екатерина Скопина (Өфө, Ғәҙәттән тыш хәлдәр министрлығының БР буйынса Баш идаралығы), Эльвира Фаттахова (3-сө балалар һәм үҫмерҙәр спорт мәктәбе), Елена Мицан (Магнитогорск), Олеся Семенова (Стәрлетамаҡ) һәм Наталья Курышева (3-сө балалар һәм үҫмерҙәр спорт мәктәбе).
ХХV Өфө саңғы марафоны еңеүселәре һәм 1,5 меңдән алып 15 мең һумға тиклем аҡсалата бүләктәр алды.
Иң оло ҡатнашыусылар — өфөлөләр Камилә Ғәлиева һәм Владимир Матвеев махсус приздарға лайыҡ булды.


text:
Башҡортостандың йәш гвардиясыһы Бөтә Рәсәй эшҡыуарҙар конкурсы призеры булды
Башҡортостандың йәш гвардиясыһы Владимир Якушин Саранскиҙа үткән «Рәсәйҙең йәш эшҡыуары-2011» Бөтә Рәсәй конкурсының округ этабында икенсе урын алды. Был хаҡта «Башинформ» агентлығына «Берҙәм Рәсәйҙең Йәш гвардияһы» Башҡортостан төбәк бүлексәһе матбуғат секретары Полина Вишневская хәбәр итте.
Владимир Якушин Бәләбәй ҡалаһында йәшәй һәм «СтройЭнергоМонтажСервис» уҡыу үҙәге филиалына етәкселек итә. Үҙенең төп эшен ул әүҙем йәмәғәтселек эшмәкәрлеге менән бергә алып бара — бер үк ваҡытта «Берҙәм Рәсәй» партияһының урындағы бүлексәһе сәйәси советы ағзаһы, «Берҙәм Рәсәйҙең Йәш гвардияһы» төбәк бүлексәһе штабы начальнигы һәм Бәләбәй районының «Йәш һайлаусылар клубы» президенты булып тора.
Был йәш эшҡыуарҙың тәүге ҡаҙанышы түгел. Бынан алда ул конкурстың рспублика этабында «Социаль яуаплы бизнес» номинацияһында еңеү яулап, федераль кимәлдә лайыҡлы сығыш яһарға һәләтле булыуын раҫланы.
— Бәләбәй районы йәштәренең был конкурста уңышлы сығыш яһауы йолаға әүерелеп бара, — тип аңлатма бирә Полина Вишневская. – 2010 йылда конкурстың республика этабында урындағы «Берҙәм Рәсәйҙең Йәш гвардияһы» бүлексәһе штабы начальнигы, «Калейдоскоп» медиахолдингының генераль директоры Василий Петров еңгәйне – ул «Социаль яуаплы бизнес» номинацияһында беренсе урын алды. Бәләбәй районының йәш эшҡыуарҙары ғына түгел, башҡа йәш гвардиясылары ла әүҙемлеге менән айырылып тора. Улар илдә һәм республикала тормошҡа ашырылған «Изге эштәр эшләйбеҙ», «Балаларҙы мәктәпкә әҙерләйек», «Алкоголһеҙ Рәсәй», «Тартыуыңды ташла», «Беҙ сәләмәт тормош яҡлы», «Хәтеребеҙҙә» кеүек социаль программаларҙа ҡатнаша, үҙҙәренең акцияларын үткәрә, күләме мәҙәни һәм спорт сараларын үткәргәндә ярҙам итә. «Йәш гвардия»ны гражданлыҡ позицияһы булған йәштәрҙе берләштереүсе райондағы иң әүҙем һәм һәр башланғысҡа ҡушылырға әҙер ойошма тип атарға мөмкин.


text:
Башҡортостанда 75 мең ғаилә торлаҡҡа сиратта тора
Бөгөн Башҡортостандағы ғаиләләрҙең биш проценты самаһы, анығыраҡ әйткәндә, 75 мең ғаилә, торлаҡҡа сиратта тора. Был хаҡта Башҡортостан юлдаш телевидениеһында тура эфирҙа тамашасылар һорауҙарына яуап биргәндә республика Президенты Рөстәм Хәмитов белдерҙе.
— Торлаҡ алырға теләүселәр төрлө категориянан. Ветерандар ҙа, инвалид балаларҙың ата-әсәләре лә, хәрби хәрәкәттәрҙә ҡатнашыусылар ҙа бар. Беҙгә 40 мең самаһы фатир табырға кәрәк, — тип билдәләне Рөстәм Хәмитов. – Уларҙың яртыһы – федераль бюджет иҫәбенә, икенсе яртыһы республика бюджетынан финансланасаҡ.
Республика башлығы һүҙҙәренсә, был бик ҙур сумма, һәм уларҙы алдағы ике йылда ғына табып булмаясаҡ.
— Эшләргә, бюджетты тулыландырырға кәрәк. Беҙгә яңы эш урындары, яңы производство кәрәк, — тине Президент. – Бер генә юлыбыҙ бар – байыраҡ булырға. Беҙ икенсе кешеләргә әйләнергә тейешбеҙ, һәр ваҡыт башҡалар артынан ҡыуыусы була алмайбыҙ. Башҡортостан – шәп, ҡеүәтле, ҙур потенциалы булған республика. Һәм бюджетыбыҙ ҙа беҙҙең ҙурыраҡ булырға тейеш.


text:
Рөстәм Хәмитов төбәктәрҙең дөйөм белем биреү системаларын яңыртыу мәсьәләһе буйынса селектор кәңәшмәһендә ҡатнаштыФото: Андрей Старостин
Рөстәм Хәмитов төбәктәрҙең дөйөм белем биреү системаларын яңыртыу мәсьәләһе буйынса селектор кәңәшмәһендә ҡатнашты
Рөстәм Хәмитов төбәктәрҙең дөйөм белем биреү системаларын яңыртыу мәсьәләһе буйынса селектор кәңәшмәһендә ҡатнаштыФото: Андрей Старостин
13 февралдә Башҡортостан Президенты Рөстәм Хәмитов Рәсәй Федерацияһында төбәктәрҙең дөйөм белем биреү системаларын яңыртыу проектын тормошҡа ашырыу мәсьәләһе буйынса видеоселектор кәңәшмәлә ҡатнашты. Сараны Ҡурған ҡалаһында Рәсәй Хөкүмәте рәйесе Владимир Путин үткәрҙе, тип хәбәр иттеләр республика башлығының матбуғат хеҙмәтенән. Унда Рәсәй мәктәптәрен яңыртыу, уларҙың матди-техник базаһын нығытыу, конкуренцияға һәләтен арттырыу мөмкинлектәре тикшерелде.
«Конкуренцияға һәләтте арттырыу йәһәтенән бөгөн белем биреүҙең әһәмиәте өҫтөнлөклө була башлай, — тине Владимир Путин. – Бөтә мәғариф системаһына талаптар, әлбиттә, арта. Мәктәптәрҙе яңыртып, заманса алымдар һәм белем биреү технологияларын ҡулланып, беҙ Рәсәй мәғарифының барлыҡ өҫтөнлөктәрен, ҡаҙаныштарын тулыһынса һаҡлап ҡалырға тейешбеҙ».
Рәсәй Хөкүмәте рәйесе, уҡыусыларҙың ата-әсәләренән финанс ярҙам алыу практикаһын бөтөрөргә кәрәк, тип белдерҙе. «Дәүләт белем биреү учреждениеларын тулыһынса финанслауын дауам итә, — тине Владимир Путин. – Бушлай дөйөм белем алыу хоҡуғы беҙҙең Конституцияла нығытылған, һәм уны берәү ҙә бөтөрөргә йыйынмай».
Төбәктәрҙең дөйөм белем биреү системаларын яңыртыу буйынса программаны тормошҡа ашырыуҙың тәүге йомғаҡтары хаҡында һүҙ йөрөтөп, Владимир Путин, уҡытыусыларҙың эш хаҡын арттырыуға йүнәлтелгән аҡсаларҙы төбәктәр үҙҙәре теләгәнсә ҡуллана ала, тип белдерҙе. Рәсәй Хөкүмәте рәйесе 2012 йылда Рәсәйҙең бөтә төбәктәрендә лә уҡытыусыларҙың эш хаҡын иҡтисад буйынса уртаса кимәлгә еткереү бурысын хәл итергә кәрәклеген белдерҙе.


text:
Рөстәм Хәмитов: «Был һайлауҙар барыһы өсөн дә конкурентлы, асыҡ үтте» Фото: Олег Яровиков
Рөстәм Хәмитов: «Был һайлауҙар барыһы өсөн дә конкурентлы, асыҡ үтте»
Рөстәм Хәмитов: «Был һайлауҙар барыһы өсөн дә конкурентлы, асыҡ үтте» Фото: Олег Яровиков
ӨФӨ, 2016 йыл, 20 сентябрь. /«Башинформ» мәғлүмәт агентлығы, Александр Смирнов/.
Республикала халыҡ үҙ ихтыярын белдерә алһын өсөн бөтә шарттар ҙа булдырылды, һайлауға килеү күрһәткесенең юғары булыуы гражданлыҡ позицияһының формалашыуы тураһында һөйләй, тип иҫәпләй Башҡортостан Башлығы Рөстәм Хәмитов. Ул Рәсәй Федерацияһы Федераль Йыйылышының Дәүләт Думаһына һәм урындағы үҙидараның вәкиллекле органдарына һайлауҙар йомғаҡтарына арналған брифинг барышында ошо хаҡта белдерҙе.
– Участкаға килгән бөтә кешеләргә рәхмәт белдерәм. Һайлауға килеү күрһәткесе – 70 проценттан ашыу. Был республика халҡының дәүләт эштәрендә ҡатнашыуы һәм шул рәүешле илдең үҫешенә вайымһыҙ булмауы тураһында һөйләй, – тине төбәк етәксеһе. – Еңеү яулаған депутатлыҡҡа кандидаттарҙы ҡотлайым. Төрлө кимәлдәге 1 600 депутат һайланды. Ошо сарала ҡатнашҡан өсөн һәммәһенә лә рәхмәт әйткем килә. Ун партия вәкилдәре муниципаль ҡала, республика һәм федераль власть органдары составына инде. Был бик яҡшы һөҙөмтә.
Республика Башлығы әйтеүенсә, һайлау алды кампанияһы башланғандан алып тауыш биреүҙе үткәреүгә административ йоғонто сараларын бөтөрөү маҡсат итеп ҡуйылды.
– Был һайлауҙар ошо эштә ҡатнашырға теләгәндәрҙең барыһы өсөн дә конкурентлы, асыҡ үтте. Власть яғынан бер ҡасан да бер кем дә контроль һандар билдәләмәне, – тине Рөстәм Хәмитов. – Республикабыҙ һайлауҙарҙы үткәреүҙең заманса форматына күсте, тип иҫәпләйем. Бында административ баҫым юҡ. Был заман талаптарына яуап бирә. Беҙҙең өсөн иң мөһиме – һайлауҙарҙы законға ярашлы ойоштороу. Минеңсә, шулай килеп сыҡты ла.


text:
Башҡортостан ҡышҡы ваҡытҡа күсмәйәсәк
Ағымдағы йылдың 1 сентябренән Рәсәйҙә туғыҙ сәғәт зонаһы булдырыласаҡ. Уларға киләһеләр ҡарай: Мәскәү, Калининград, Екатеринбург, Омск, Красноярск, Иркутск, Якутия, Владивосток һәм Магадан зоналары. Башҡортостан Республикаһы Мәскәү ваҡытынан ике сәғәт айырмалыҡ менән Екатеринбург зонаһына ҡарай.
Ҡышҡы ваҡытҡа күсеүҙе бөтөрөү тураһындағы указға Рәсәй Президенты Дмитрий Медведев ҡул ҡуйҙы. Ил башлығы үҙгәрештәргә яраҡлашыу кәрәклегенең стрестар һәм ауырыуҙар менән бәйле булыуын билдәләне, шуға күрә ҡышҡы ваҡытҡа күсеүҙе бөтөрөү файҙалы булмаҡсы.


text:
Истанбулда Әхмәт-Зәки Вәлидиҙең хәтер көнө үтте
ТӨРКСОЙ Халыҡ-ара ойошмаһы һәм Истанбул университетының Евразия институты Истанбулда профессор, доктор Әхмәт-Зәки Вәлиди Туғандың хәтер көнөн үткәрҙе. Сараны асыуҙа Евразия институты директоры Хаяти Тюфекчиоглу, ҡатнашыусыларҙы тәбрикләп, был тантана төрки тарихын үҫтереүгә ҙур өлөш индергән күренекле төркиәтсе Әхмәт-Зәки Вәлидигә арналған, тине.
Сарала ҡатнашыусылар башҡорт телендә “Тарих яҙыр инем ташына...” (режиссеры Әхмәт Яҡупов, сценарий авторы Юлай Ғәйнетдинов) документаль фильмын ҙур ҡыҙыҡһыныу менән ҡараны. Фильмды ҡарағандан һуң барыһы ла үҙ тәьҫораттары менән уртаҡлашты. Профессор, доктор Гюльчин Чандарлыоглу, Әхмәт-Зәки Вәлиди башҡарыуында йырҙарҙы тәүге тапҡыр ишетәм һәм был минең өсөн ҙур сюрприз булды, тине. Вәлидиҙең ҡыҙы, профессор, доктор Иҫәнбикә Туған билдәләүенсә, фильм башҡорттарҙың көндәлек тормошо тарих һәм сәнғәт менән тығыҙ бәйләнеүен уңышлы күрһәтә. Гюльчин Чандарлыоглу шулай уҡ үҙ остазының фәнни һәм уҡытыусылыҡ эшмәкәрлеге тураһында иҫтәлектәре менән уртаҡлашты. Вәлидиҙең икенсе уҡыусыһы профессор, доктор Абдулҡадир Донук, уҡыусылар үҙ уҡытыусыларынан арттырырға тейеш, әммә әле булһа Вәлидиҙең уҡыусыларының береһе лә быға өлгәшә алманы, тине. Мәҙәниәт министрлығы вәкиле ғалимдың ижадын өйрәнеү буйынса төрлө илдәрҙә, шулай уҡ Башҡортостанда ла үткәрелгән саралар тураһында һөйләне.
Шулай уҡ ТӨРКСОЙ-ҙың Генераль секретары Дюсен Касеинов та сығыш яһаны. Атап әйткәндә, ул: «ТӨРКСОЙ төрки халыҡтарҙың үҫеше тарихына ҙур өлөш индергән күренекле фән, мәҙәниәт эшмәкәрҙәренең, шул иҫәптән Вәлидиҙең дә, эшмәкәрлегенә һәр ваҡыт ҙур әһәмиәт бирҙе. 2003 йылда ТӨРКСОЙ ойошмаһы Вәлиди Туғандың “Башҡорттар тарихы” («История башкир») тигән китабын нәшер итте. Башҡортостан Республикаһының Мәҙәниәт һәм милли сәйәсәт министрлығы тәҡдиме буйынса, Әхмәт-Зәки Вәлиди Туғандың тыуыуына 120 йыл тулыу менән бәйле, ТӨРКСОЙ ойошмаһы сиктәрендә 2010 йылды Әхмәт-Зәки Вәлиди Туған йылы тип иғлан итергә планлаштырабыҙ», — тине.
Вәлидиҙең хәтер көнөндә бик күп төрөк ғалимдары, Башҡортостан, Татарстан, йәмәғәт ойошмалары вәкилдәре, студенттар ҡатнашты. Атап әйткәндә, Вәлидиҙең улы Сөбәдәй Туған, Башҡортостандың Төркиә Республикаһындағы вәкиле Каншаубий Мизиев, Мимар-Синан исемендәге университет проректоры профессор Әхмәт Ташагыл, Төркиә телевидениеһы режиссеры, Вәлиди тураһында төрөк документаль фильмы авторы Эмель Уйғыр, Америка тарихсыһы Марк Абрамсон, «НТВ-история» журналы редакторы Гюрсель Гонджу, «Европа» матбуғат үҙәге журналисы Махир Тан, «Туҡай» мәҙәни-ағартыу йәмғиәте рәйесе Раушания Алтай, традицион төрөк уғынан атыуҙы тергеҙеү буйынса «Кеманкеш» йәмғиәте рәйесе Аднан Мехель, Зәйнәб Биишева исемендәге Стәрлетамаҡ дәүләт педагогия академияһы студент-стажерҙары ҡатнашты. Программаны «ТРТ-Төрк» телеканалы төшөрөп алды.


text:
Төбәктә 2 миллион тонна самаһы яңы уңыш йыйып алынған
ӨФӨ, 2014 йыл, 9 сентябрь. /«Башинформ» мәғлүмәт агентлығы, Илья Спиридонов/.
Башҡортостанда иген-йыйыу кампанияһы башланғандан алып, уртаса уңдырышлылыҡ гектарынан 14,8 центнер тәшкил иткәндә, 1,96 миллион тонна иген һуғып алынған, тип хәбәр итә республика Ауыл хужалығы министрлығының матбуғат хеҙмәте. Бойҙай – 472,8 мең тонна, борсаҡ – 49,7 мең тонна, арпа – 512,4 мең тонна, һоло – 169,1 мең тонна төшөм биргән. Ҡалған күләм ужым культураларына тура килә.
Дөйөм алғанда республика буйынса иген 1,37 миллион гектарҙа урылған (пландың 77 проценты), 1,33 миллион гектарҙа һуғылған (75 процент).
Башҡортостанда беренселәрҙән булып бойҙайҙы һәм башҡа культураларҙы Ейәнсура районы урып һуҡҡан, унда 16,2 мең тонна иген йыйып алынған.


text:
Өфө Европа биатлон беренселегенә әҙерләнә
Ярыштар Биатлон комплексында был аҙнала башлана.
Ярышта ҡатнашыусылар Өфөгә йыйыла башланы. Кисә Мәскәүҙән, төндә Германиянан, Мюнхен ҡалаһынан самолет килде.
Ярышты ҡарарға Халыҡ-ара биатлонсылар берлеге президенты Андрес Бесеберг, Рәсәй биатлонсылар ойошмаһы башлығы Михаил Прохоров, билдәле спортсылар килә.
Өфөләге ярыштарҙа 26 йәшкә тиклемгеләр ҡатнаша. Башҡортостандан Максим Чудов йәше үтеү сәбәпле унда ҡатнаша алмай. Ғөмүмән, Рәсәй йыйылма командаһы составында Башҡортостандан бер биатлонсы ла юҡ.


text:
Фото:
БР Йәмәғәт берләшмәләренең үҙәк дәүләт архивында Бөйөк Еңеүгә бағышланған күргәҙмә үтә
Фото:
Башҡортостан Республикаһы Йәмәғәт берләшмәләренең үҙәк дәүләт архивында Бөйөк Еңеүҙең 65 йыллығына арналған «Уларҙың батырлығы үлемһеҙ» исемле архив документтары күргәҙмәһе үтә.
БР Хөкүмәте ҡарамағындағы Архив эштәре буйынса идаралыҡтың матбуғат хеҙмәтенән хәбәр итеүҙәренсә, күргәҙмә биш бүлектән тора: «Һуғыш башланғанда», «Хәрби частар ойошторолоуы һәм уларҙың яу юлы», «Фронтҡа халыҡ ярҙамы», «Эвакогоспиталдәр эшмәкәрлеге», «Фронтовик хаттары». Советтар Союзы Геройҙарының награда ҡағыҙҙары ла күргәҙмәгә ҡуйылған. Документтарҙың күбеһе тәүге тапҡыр күрһәтелә.


text:
Мөхәмәтйәнов Шакирйән Юныс улы
Шакирйән Юныс улы Мөхәмәтйәнов (Александр Матвеевич Матросов; 5 февраль 1924 йыл — 27 февраль 1943 йыл) — Советтар Союзы Геройы (1943), ҡыҙылармеец, ВЛКСМ ағзаһы.
Йөкмәткеһе
Тормошо[үҙгәртергә | вики-тексты үҙгәртергә]
Мөхәмәтйәнов Шакирйән Юныс улы Башҡорт АССР-ы Тамъян-Ҡатай кантоны Ҡунаҡбай ауылында тыуған (хәҙерге ваҡытта Башҡортостандың Учалы районына ҡарай). Рәсми сығанаҡтарҙа Екатеринослав (Днепропетровск) ҡалаһында тыуған тип иҫәпләнә. Милләте башҡорт.
Бәләкәйҙән үк әсәйһеҙ ҡала. Ульяновск өлкәһе Иваново балалар йортонда, 1940-42 йылдарҙа Өфөләге НКВД ҡарамағында булған хеҙмәт колонияһында тәрбиәләнә. Балалар йортонда Александр Матросов тигән яңы исем һәм фамилия ала. 1942 йылдың сентябрендә Ҡыҙыл Армияға саҡырыла һәм Ырымбур янындағы Краснохолмск хәрби-пехота училищеһына уҡырға алына. 1943 йылдың ғинуарында Калинин фронтына 91-се айырым уҡсылар бригадаһына хеҙмәткә ебәрелә.
1943 йылдың 27 февралендә Псков өлкәһе Чернушки ауылы өсөн ҡаты һуғышта кәүҙәһе менән дошман амбразураһын ҡаплай һәм үҙенең батальонының уңышлы һөжүмен тәьмин итә. Был батырлығы өсөн ҡыҙылармеец Матросовта Советтар Союзы Геройы исеме бирелә.[1][2][3]
Батырҙы башта Чернушки ауылы янында ерләйҙәр, һуңынан Великие Луки ҡалаһына күсерәләр. 1943 йылдың 8 сентябрендә герой хеҙмәт иткән 254-се гвардия уҡсылар полкына Александр Матросов исеме бирелә.
Хәтер[үҙгәртергә | вики-тексты үҙгәртергә]
- Өфөлә Александр Матросовҡа һәйкәл ҡуйылған.
- 2015 йылда Учалы районының Ҡунаҡбай ауылында Александр Матросовтың ҡаһарманлығына арналған тәүге хәрби-тарихи реконструкция үтә.
Иҫкәрмәләр[үҙгәртергә | вики-тексты үҙгәртергә]
- ↑ Бүләкләү ҡағыҙы «Халыҡ батырлығы» мәғлүмәт электрон базаһында
- ↑ Мәғлүмәт ОБД «Мемориал» документтар электрон базаһында
- ↑ Мәғлүмәт ОБД «Мемориал» документтар электрон базаһында
Әҙәбиәт[үҙгәртергә | вики-тексты үҙгәртергә]
- Насыров Р. Х. Откуда ты родом, Матросов? [Лит. запись Я. Бурангулова] — Уфа: Китап, 1994. — 170,[2] с. ил.
- Шакирйән Мөхәмәтйәнов — Александр Матросов // Ватандаш. — 1997. — № 2. — С. 152—158. — ISSN 1683-3554.
Һылтанмалар[үҙгәртергә | вики-тексты үҙгәртергә]
Мөхәмәтйәнов Шакирйән Юныс улы. Cайт «Герои Страны».
- Насиров Р. Х. Матросов Александр Матвеевич // Башҡорт энциклопедияһы — Өфө: «Башҡорт энциклопедияһы» ғилми-нәшриәт комплексы, 2013. — ISBN 978-5-88185-143-9.
- Батырҙарыбыҙҙан оялабыҙмы? «Башҡортостан» гәзите, 23-02-2013
- Бондаренко-Снитин О. Правда и вымысел // Ватандаш : журнал. — 2005. — № 2. — С. 107—112. — ISSN 1683-3554.
- Учалы районында Александр Матросовтың ҡаһарманлығы тергеҙеләсәк
- Алфавит буйынса шәхестәр
- 5 февраль көнө тыуғандар
- 1924 йылда тыуғандар
- Учалы районында тыуғандар
- 27 февраль көнө вафаттар
- 1943 йылда вафаттар
- Псков өлкәһендә вафат булғандар
- СССР хәрби хеҙмәткәрҙәре
- Советтар Союзы Геройҙары
- Ленин ордены кавалерҙары
- Псков өлкәһендә ерләнгәндәр
- Бөйөк Ватан һуғышында ҡатнашыусылар
- Бөйөк Ватан һуғышында һәләк булғандар
- Советтар Союзы Геройҙары (Башҡортостан)
- Башҡорттарҙан Советтар Союзы Геройҙары
- Комсомол


text:
«Йәш ғаилә-2014» конкурсы Өфөлә финиш һыҙығына сыҡты
ӨФӨ, 2014 йыл, 14 октябрь. /«Башинформ» мәғлүмәт агентлығы, Эльмира Сабирова/.
15 октябрҙә «Химик» мәҙәниәт һарайында «Йәш ғаилә-2014» республика конкурсының ҡала этабының финалы уҙасаҡ. Төп бүләк – автомобиль өсөн – ете ғаилә көс һынашасаҡ. Улар иҫәбендә Дим районынан Карповтар, Калинин районынан Мостафиндар, Киров районынан Юриндар, Ленин районынан Воротниковтар, Октябрь районынан Шабановтар, Орджоникидзе районынан Вәлиевтар һәм Совет районынан Шакировтар ғаиләләре.
Ғаилә парҙары балалары менән бергә «Ғаилә булыу сәнғәт» исемле визитка, «Яңы быуын таланттары!» баланың ижади номеры, «Берәү — бөтәһе өсөн, бөтәһе — берәү өсөн!» өйгә эш кеүек конкурстарҙа сығыш яһаясаҡ, тип хәбәр иттеләр Өфө хакимиәтенең матбуғат хеҙмәтенән.
Еңеүсе ғаилә быйыл Ишембайҙа уҙасаҡ республика конкурсында ҡатнашасаҡ.
Был бәйге ғаиләнең статусын күтәреүгә, йәш ғаиләләрҙе аяҡҡа баҫтырыу һәм уларҙы нығытыу өсөн шарттар булдырыуға, уның ялын ойоштороуға йүнәлтелгән.
Өфөлә финал киске сәғәт етелә башлана.


text:
Фото:
Өфөлә Урындағы үҙидараны үҫтереү буйынса округ консультатив советының тәүге ултырышы асылды
Фото:
Башҡортостан баш ҡалаһында Урындағы үҙидараны үҫтереү буйынса округ консультатив советының тәүге ултырышы асылды. Уның эшендә Рәсәй Президентының Волга буйы федераль округындағы тулы хоҡуҡлы вәкиле Михаил Бабич, Башҡортостан Президенты Рөстәм Хәмитов, Волга буйы федераль округына ингән төбәк вәкилдәре ҡатнашты.
— Төп власть – ул муниципаль власть. Был хаҡта мин һәр ваҡыт әйтәм, — тине Михаил Бабич, ултырышты асып. – Сөнки ул халыҡҡа яҡыныраҡ тора. Территорияларҙа барлыҡҡа килгән проблемалар һәм власть вертикале өсөн халыҡ алдында ул беренсе булып яуап бирә.
Михаил Бабич билдәләүенсә, бөгөнгө көндә урындағы үҙидара роле бермә-бер арта.
— Илдәге сәйәси реформа федераль закондар формаһын алды ла инде һәм 14 октябрҙә яңы закондар буйынса тәүге һайлау кампанияһын үткәрәсәкбеҙ, — тине Рәсәй Президентының тулы хоҡуҡлы вәкиле. – Һайлау реформаһы шунан ғибәрәт: муниципаль берәмектәр төбәктәрҙә вәкәләтле һәм башҡарма власть вертикален формалаштырасаҡ звеноға әүерелә.
Михаил Бабич билдәләүенсә, Совет ултырышын Башҡортостанда үткәреү осраҡлы түгел.
— 14 октябрҙә бында иң ҙур муниципаль һайлауҙарҙың береһе үтә, 54 районда меңдән ашыу муниципаль депутат билдәләнәсәк, — тине ул.
Михаил Бабич вәкәләттәрҙең бер өлөшөн төбәк һәм муниципаль кимәлдәргә бүлеп биреү мәсьәләһен тикшереү бөгөнгө ултырыштың төп бурыстарының береһе тип атаны.
— Бүлеп бирелгән барлыҡ вәкәләттәр тейешле керем сығанаҡтары менән тәьмин ителгән булырға тейеш, — тине Рәсәй Президентының Волга буйы федераль округындағы тулы хоҡуҡлы вәкиле төп принциптарҙың береһе хаҡында.
Уның билдәләүенсә, муниципалитеттарҙың күпселек проблемалары уларҙы хәл итеү өсөн тейешле керем сығанаҡтарының булмауына бәйле. Ултырышта ҡатнашыусылар әлеге мәсьәлә буйынса аныҡ тәҡдимдәр әҙерләргә тейеш, сөнки Рәсәй Президенты ҡушыуы буйына алдағы ике айҙа норматив акттар ҡабул ителәсәк һәм вәкәләттәрҙең бер өлөшө уларға беркетелгән керем сығанаҡтары менән ҡуша төбәктәргә бүлеп бирелә башлаясаҡ.
Ултырышта шулай уҡ ғәмәлдәге административ-территориаль бүленеш һөҙөмтәлелеге тикшерелде.
Иҫегеҙгә төшөрәбеҙ, Советта Башҡортостан исеменән БР Дәүләт Йыйылышының Урындағы үҙидара һәм йәмәғәт берекмәләре буйынса комитеты рәйесе Рөстәм Күзбәков, Октябрьский ҡалаһы хакимиәте башлығы, «БР Муниципаль берәмектәр советы» ассоциацияһы идараһы рәйесе Сергей Молчанов, Стәрлетамаҡ хакимиәте башлығы Алексей Изотов, Өфө ҡала Советы рәйесе Евгений Семивеличенко сығыш яһай.
Волга буйы федераль округының Урындағы үҙидараны үҫтереү буйынса советы 2012 йылдың июлендә булдырылды. Уның составына муниципалитет вәкилдәре, ҙур ҡала хакимиәттәре һәм административ үҙәктәр башлыҡтары, төбәк һәм төбәк-ара ассоциация һәм йәмәғәт структуралары етәкселәре, Федераль Йыйылыш вәкилдәре һәм эксперттар инде. Төбәк башлығы вазифаһына кандидаттарҙы яҡлауҙа депутаттарҙың ҡатнашлығы буйынса дәүләт власы органдары өсөн тәҡдимдәр әҙерләү, кадрҙар резервын формалаштырыу, төбәк һәм муниципаль власть органдары араһында вәкәләттәрҙе бүлеү Совет бурыстарына инә.


text:
Республикала дөйөм эшһеҙлек кимәле – 6,1 процент
Халыҡ-ара хеҙмәт ойошмаһы стандарттарына ярашлы иҫәпләнгән, Башҡортостанда дөйөм эшһеҙлек кимәле 6,1 процентҡа тиң. 1 973,4 мең республиканың иҡтисади әүҙем халҡынан 120 мең кеше – эшһеҙ. Уртаса 2013 йылдың декабренә – 2014 йылдың февраленә мәшғүллек мәсьәләләре буйынса халыҡты өйрәнеү мәғлүмәттәре.
Ошо йылдың ғинуарында уртаса эш хаҡы төбәктә 21788 һум тәшкил итте. Эшкә яраҡлы халыҡ өсөн йәшәү минимумы әлеге ваҡытта 6865 һумға тиң.
БР Хеҙмәт һәм халыҡты социаль яҡлау министрлығы хәбәр итеүенсә, 1 апрелгә ҡарата республикала рәсми рәүештә 24,4 меңдән ашыу эшһеҙ иҫәпләнә. Теркәлеүсе эшһеҙлек киләме 1,2 процент тәшкил итте.
Республиканың вакансиялар банкында был ваҡытҡа 39,5 мең буш эш урыны тураһында мәғлүмәт бар. Шуға ярашлы, көсөргәнешлек коэффициенты, йәғни эшһеҙҙәрҙең вакансиялар һанына нисбәте, 1 апрелгә төбәктә 0,7 тиң.


text:
Дәүләт Думаһы рәсәйлеләрҙең Европаға визаһыҙ йөрөүенә ирешәсәк
Дәүләт Думаһы депутаттары граждандар ҡыҫҡа ваҡытлы сәфәргә сыҡҡан осраҡта визаһыҙ режимдан файҙалана алыуы тураһында Евросоюз илдәре менән ике яҡлы килешеүгә өлгәшергә ниәтләй. Был Дәүләт Думаһы рәйесе урынбаҫары Любовь Слиска һәм Италия Республикаһының Депутаттар палатаһы рәйесе урынбаҫары Маурицио Лупи рәйеслегендә Мәскәүҙә үткән Ҙур Рәсәй-Италия парламент-ара комиссияһының 12-се ултырышында тикшерелгән төп мәсьәләләрҙең береһе булды. «Башинформ» агентлығына был хаҡта Дәүләт Думаһы депутаты Иршат Фәхретдинов хәбәр итте.
Уның әйтеүенсә, осрашыу барышында ике илдең иҡтисад һәм фән, атом энергетикаһы өлкәһендәге хеҙмәттәшлеге перспективалары ла тикшерелгән. Бынан тыш, Рәсәй һәм Италия парламентарийҙары коррупцияға ҡаршы көрәш өлкәһендә тәжрибә уртаҡлашырға ниәтләй.
Осрашыу һөҙөмтәләре буйынса йомғаҡлау коммюникеһына ҡул ҡуйылған. Ҙур Рәсәй-Италия парламент-ара комиссияһының киләһе 13-сө ултырышы 2012 йылда Италияла үтәсәк.


text:
Тыуған яҡты өйрәнеү баҫмалары өсөн гранттар конкурсы иғлан ителде
Дмитрий Лихачев исемендәге фонд һәм Рәсәйҙең Тыуған яҡты өйрәнеүселәр союзы яҙыусы Даниил Гранин инициативаһы буйынса тыуған яҡты өйрәнеүгә махсуслашыусы баҫма киң мәғлүмәт саралары конкурсында ҡатнашыуға заявкалар йыйыу тураһында иғлан итте.
Был тыуған яҡ тураһында белемде арттырыуға йүнәлтелгән иң яҡшы ваҡытлы баҫмаларҙы асыҡлау һәм ярҙам итеү өсөн эшләнә. Ойоштороусылар, конкурс тыуған яҡты өйрәнеү баҫмаларының мәҙәни һәм социаль статусын күтәреүгә булышлыҡ итер, уға ярҙамға урындағы власть һәм бизнесты йәлеп итер, тип ышана.
Түбәндәге талаптарға яуап биргән ваҡытлы баҫмалар (журналдар һәм алманахтар) ҡараласаҡ: крайҙы өйрәнеү материалдары баҫма күләменең 50 проценттан ашыуын биләй; баҫма кәмендә бер йыл элек асылған булырға тейеш; альманахтар сығарылышының дөйөм иҫәбе – кәмендә өс сығарылыш; тираж – кәмендә 100 дана. Унда тик юридик шәхестәр генә – ваҡытлы баҫманы ойоштороусылар йәки редакциялары ҡатнаша ала.
Конкурс һөҙөмтәләре 2010 йылдың 5 апрелендә Д.С. Лихачев исемендәге Фонд сайтында иғлан ителәсәк.
Конкурс финалына сығыусылар почетлы дипломдар менән бүләкләнә; еңеүселәр аҡсалата гранттар ала. Дөйөм гранттар фонды 2 500 000 һум тәшкил итә. 10-12 грант бүлергә планлаштырыла.
Заявкалар 15 мартҡа тиклем түбәндәге адрес буйынса ҡабул ителә:
191028, Санкт-Петербург, Моховая урамы, 15-се йорт, Д.С. Лихачев исемендәге фонд.


text:
Фото:
«Китап» нәшриәтендә рус теле буйынса яңы әсбап сыҡты
Фото:
Зәйнәб Биишева исемендәге Башҡортостан «Китап» нәшриәтендә Кәбир Закирйәновтың «Книга о русском языке» китабы сыҡты. Уҡыу әсбабында милли (рус булмаған), шулай уҡ рус мәктәптәре уҡыусыларының телде өйрәнеү аң даирәһен киңәйтеүгә һәм лингвистик компетенцияһын формалаштырыуға булышлыҡ итеүсе рус теле тураһында бай материал бирелгән.
Әсбап ете бүлектән тора. Материалдарҙы биреү формаһы буйынса баҫма, бер яҡтан – хрестоматияны (фәнни һәм фәнни-популяр эштәрҙән өҙөктәр килтерелгән), икенсе яҡтан, белешмәне (белешмә материалдар, шул иҫәптән һүҙҙәр, терминдар, төшөнсәләр аңлатмалары күп) хәтерләтә.
Китапты "Китап" нәшриәтенең фирма магазинында һатып алырға мөмкин.


text:
Фото:
Өфөлә Рәсәй аграрийҙары «Ауылды социаль үҫтереү» программаһын финанслауҙы арттырырға тәҡдим итә
Фото:
Өфөлә үткән Бөтә Рәсәй аграр форумында ҡатнашыусылар «2013 йылға тиклем ауылды социаль үҫтереү» федераль маҡсатлы программаһын финанслау күләмен арттырырға тәҡдим итте.
Төбәктең агросәнәғәт комплексы вәкилдәре фекеренсә, был тәү сиратта ауыл халҡының, шул иҫәптән ауылда эшләүсе йәш ғаиләләрҙең һәм йәш белгестәрҙең торлаҡ шарттарын яҡшыртыу буйынса сараларға ҡағыла.
Программаны финанслау күләмен 2012 йылда 4,5 миллиард һумдан 7 миллиардҡа тиклем арттырырға тәҡдим ителә. 2013 йылда был күрһәткесте 9 миллиард һумға тиклем еткерергә планлаштырыла.
Ауыл биләмәләренең тотороҡло үҫеше һәм агросәнәғәт комплексын кадрҙар менән тәьмин итеү мәсьәләләре буйынса түңәрәк өҫтәлдә ҡатнашыусылар һүҙҙәренсә, бюджеттан бүленгән аҡсалар күләмен арттырыу ауылда йәшәүсе яҡынса 45 ғаиләне торлаҡ менән тәьмин итеү мөмкинлеген бирәсәк.
Бынан тыш, Рәсәй төбәктәре вәкилдәре федераль программаға ауылдарҙа балалар баҡсаларын төҙөү (реконструкциялау) буйынса сараларҙы индерергә тәҡдим итте. 2013 йылда был маҡсаттарға 1 миллиард һум кәрәк буласаҡ.
Шулай уҡ «2013 йылға тиклем ауылды социаль үҫтереү» федераль маҡсатлы программаһында пилот проекттар сиктәрендә ауылдарҙа комплекслы төҙөлөш алып барыуға һәм уларҙы төҙөкләндереүгә алдағы йылда федераль ҡаҙнанан 2 миллиард һум аҡса бүлеүҙе күҙ уңында тотоу тәҡдим ителә. Был 24 ауылда комплекслы төҙөлөш эштәрен бойомға ашырырға мөмкинлек бирәсәк.
Рәсәй ауыл хужалығы министры урынбаҫары Александр Петриков һүҙҙәренсә, әлеге ваҡытта, ауылдарҙа комплекслы төҙөлөш алып барыуға һәм уларҙы төҙөкләндереүгә ярҙам итеү буйынса саралар сиктәрендә, 31 пилот проекты тормошҡа ашырыла башлаған, уларҙың 15-е тамамланған да инде.
— Рәсәйҙәге ауылдарҙы һаҡлап ҡалмайынса һәм уларҙы үҫтермәйенсә тороп, илебеҙҙе һаҡлап ҡалып булмаясаҡ. Проблемалар, ҡыҙғанысҡа ҡаршы, әле бик күп. Бының өсөн ауылды үҫтереү программаларын ресурстар менән тәьмин итеү сығанаҡтарын бергә туплау зарур. Шулай уҡ ауыл биләмәләрен үҫтереү буйынса власть, төрлө министрлыҡ һәм ведомстволарҙың тырышлыҡтарын координациялау мөһим. «Ауыл биләмәләренең тотороҡло үҫеше» федераль маҡсатлы программа менән бер рәттән Рәсәй субъекттарында ла бындай программаларҙың булдырылыуын көтәбеҙ, — тип һыҙыҡ өҫтөнә алды Александр Петриков.


text:
Фото:
Берҙәм рәсәйлеләр Александр Дегтяревты Дәүләт Думаһының этика буйынса комиссияһы башлығы вазифаһына тәҡдим итте
Фото:
«Берҙәм Рәсәй» парламент фракцияһы Дәүләт Думаһының Мәғариф буйынса комитеты рәйесе Александр Дегтяревты Думаның этика буйынса комиссияһы башлығы вазифаһына кандидат итеп тәҡдим итте. Кандидат йәшерен тауыш биреү юлы менән альтернатив нигеҙҙә һайланған. Һуңғы ҡарар бөгөн, 20 мартта, ҡабул ителәсәк, тип хәбәр итә ER.ru.
«Хеҙмәттәштәре Александр Дегтярев кандидатураһын күпселек тауыш менән осраҡлы ғына һайламаған», тип был ҡарарға комментарий бирҙе Дәүләт Думаһы вице-спикеры, «Берҙәм Рәсәй»ҙең Генераль советы секретары Сергей Неверов. «Александр Николаевичты яҡшы репутациялы кеше булараҡ беләбеҙ, ул фракциялағы хеҙмәттәштәре араһында ғына түгел, тотош Дәүләт Думаһында ла ҙур абруй ҡаҙана», тип өҫтәне вице-спикер.


text:
Башҡортостан — йомортҡа етештереү буйынса илдә иң яҡшы биш төбәк иҫәбендә Фото: Башҡортостан Ауыл хужалығы министрлығы
Башҡортостан — йомортҡа етештереү буйынса илдә иң яҡшы биш төбәк иҫәбендә
Башҡортостан — йомортҡа етештереү буйынса илдә иң яҡшы биш төбәк иҫәбендә Фото: Башҡортостан Ауыл хужалығы министрлығы
ӨФӨ, 2016 йыл, 28 июнь. /«Башинформ» мәғлүмәт агентлығы, Галина Бахшиева/.
Быйыл тәүге биш айҙа Башҡортостанда, Ростов һәм Белгород өлкәләрендә, шулай уҡ Краснодар һәм Пермь крайҙарында йомортҡа етештереү күләме артҡан. Ҡош ите етештереү буйынса Брянск, Пенза һәм Мәскәү өлкәләре, Ставрополь крайы һәм Мордовия Республикаһы илдә алдынғы урынды биләй. Рәсәйҙең Ауыл хужалығы министрлығы шундай мәғлүмәттәр килтерҙе.
Дөйөм алғанда, быйыл ғинуар-май айҙарында илдә ҡош ите етештереү былтырғы менән сағыштырғанда 5,8 процентҡа, йәғни 130 мең тоннаға артҡан, һәм 2 377 мең тоннаға еткән.
Ауыл хужалығы ойошмаларында йомортҡа етештереү 14,2 миллиард дана тәшкил иткән. Был уҙған йылғы кимәлдән 4,3 процентҡа (+589,4 миллион дана) күберәк.
Росстат мәғлүмәттәре буйынса, быйыл май айында ҡош итенең килограмы уртаса 95,73 һум һәм йомортҡаның 10 данаһы 36,61 һум тәшкил иткән.


text:
2012 йылда Башҡортостанда 14,5 млн тонна нефть сығарыу планлаштырыла
Быйыл Башҡортостанда 14,5 млн тонна нефть һәм 424 млн кубометр газ сығарыу планлаштырыла. 2011 йылда был күрһәткес 14,4 млн тоннаға һәм 494 млн кубометрға тиң ине.
— Нефть сығарыу буйынса яңы алымдарҙы уңышлы ҡулланыу арҡаһында һуңғы йылдарҙа республикалағы ятҡылыҡтарҙан нефть сығарыу кимәлен тотороҡландырыуға өлгәштек. Хатта нефть сығарыуҙа бер аҙ үҫеш тә күҙәтелә – йыл һайын бер миллион тонна самаһы «ҡара алтын», — тип хәбәр итте бөгөн «Башинформ» агентлығында үткән 2011 йылдағы эшмәкәрлеккә йомғаҡ яһау буйынса матбуғат конференцияһында Башҡортостан буйынса Ер аҫты байлыҡтарын файҙаланыу идаралығы начальнигы Расих Хәмитов.
Уның әйтеүенсә, былтыр республика биләмәһендә нефть һәм газ сығарыу менән ете ойошма шөғөлләнгән. Шул уҡ ваҡытта сығарылған сеймалдың төп өлөшө «Башнефть» акционерҙар нефть компанияһы» асыҡ акционерҙар йәмғиәтенә тура килә — 14,3 млн тонна.
Башҡортостан территорияһында әлеге мәлдә йәмғеһе 202 ятҡылыҡ иҫәпләнә, шуларҙың 163-ө эшкәртелә.


text:
ӨДНТУ Германиянан ҡунаҡтар ҡабул итте
Өфө дәүләт нефть техник университетында Германияның Кассель ҡалаһы Университеты ректоры профессор Рольф-Дитер Постлеп етәкселегендәге делегацияны ҡаршы алдылар. Был сәфәр ӨДНТУ менән Кассель ҡалаһы Университеты араһындағы фәнни-техник хеҙмәттәшлек тураһында килешеү сиктәрендә үтә.
Программа сиктәрендә Германиянан ҡунаҡтар ҡатнашлығында "Экологик проблемалар һәм уларҙы хәл итеү юлдары" темаһына халыҡ-ара ғилми конференция үткәреү планлаштырылған. Конференцияла ҡатнашыусылар әле үк алып барылған хеҙмәттәшлек тәжрибәһенә анализ яһаны, шулай уҡ партнерлыҡ бәйләнештәре урынлаштырыуҙың артабанғы мөмкинлектәрен ҡараны.


text:
Өфө «Нур» татар театрының алдынғы актрисаһы Рәсимә Ғәйфуллина үҙенең ижад кисәһенә саҡыра
ӨФӨ, 2014 йыл, 28 октябрь. /«Башинформ» мәғлүмәт агентлығы, Ләйлә Аралбаева/.
Шәмбе, 1 ноябрҙә, туған театрында үҙенең алтын юбилейын Өфө «Нур» татар театрының алдынғы актрисаларының береһе, Башҡортостандың халыҡ артисы Рәсимә Ғәйфуллина байрам итә.
Рәсимә Ғәйфуллина Салауат районының Лаҡлы ауылында тыуған. Өфө сәнғәт институтының актерлыҡ бүлеген (профессор Ғабдулла Ғиләзев курсын) тамамлаған. «Нур» театрында уға нигеҙ һалынғандан — 1991 йылдан алып эшләй. Йәш коллективтың үҫешенә бик ҙур өлөш индергән. 23 йыл эсендә ул тиҫтәләгән образ тыуҙырған, улар араһында Мостай Кәримдең «Ай тотолған төндә» трагедияһынан Зөбәржәт, Мирхәйҙәр Фәйзинең «Аҙашҡан күңел» спектакленән Мәүиә һәм Хәбибулла Ибраһимовтың «Башмағым» музыкаль комедияһынан Сәрүәр тамашасыларҙың күңеленә айырыусы хуш килгән, тип хәбәр иттеләр театрҙан.
Юбилейға арналған ижад кисәһе 1 ноябрҙә, киске сәғәт етелә «Нур» театрының Ҙур залында уҙасаҡ.


text:
Баш ҡалала 600 магазин һәм көнкүреш сервисы предприятиелары ветерандар өсөн ташламалар яһаясаҡ
ӨФӨ, 2015 йыл, 5 май. /«Башинформ» мәғлүмәт агентлығы, Эльвира Латипова/.
8 һәм 9 майҙа Өфөләге күп кенә магазиндарҙа, дөйөм туҡланыу һәм көнкүреш хеҙмәтләндереү предприятиеларында Бөйөк Ватан һуғышында ҡатнашыусылар, уларға тиңләштерелгән кешеләр өсөн ҡайһы бер тауарҙарға һәм хеҙмәттәргә ташламалар яһаласаҡ. Ташламалар таныҡлыҡты күрһәткән осраҡта биреләсәк, тип хәбәр ителә ҡала хакимиәте сайтында.
«Хәтер» акцияһында ҡаланың 600-гә яҡын предприятиеһы, шул иҫәптән «Матрица», «Байрам», «Полушка», «Ярмарка», «Лукошко», «АиФ», «Аленка», «Альдо» магазиндар селтәре, 230 самаһы яҡында урынлашҡан магазиндар һәм баҙарҙарҙа, сауҙа-сервис комплекстарында эшләүсе эшҡыуарҙар ҡатнаша. Йөҙҙән ашыу көнкүреш хеҙмәтләндереү предприятиелары ла ташлама яһарға әҙер.
Байрам акцияһында ҡатнашыусы һәр предприятиеның ишегенә махсус плакат эленәсәк.
Бынан тыш, 3 майҙан 12-нә тиклем ветерандар йәмәғәт транспортында бушлай йөрөү хоҡуғына эйә.
Баш ҡалала «Хәтер» акцияһын Өфө хакимиәте Башҡортостан сауҙа ассоциацияһы менән берлектә ойоштора.


text:
«Хәҙерге шарттарҙа профсоюздар стратегияһы һәм тактикаһы» видеоконференцияһы үтте
Башҡортостан социаль технологиялар институтында «Хәҙерге шарттарҙа профсоюздар стратегияһы һәм тактикаһы» видеоконференцияһы үтте. Унда институт, БР Профсоюздар федерацияһы, республиканың тармаҡ профсоюздары етәкселәре, шулай уҡ Түбәнге Новгород, Екатеринбург, Силәбе ҡалаларының Хеҙмәт һәм социаль мөнәсәбәттәр академияһы филиалдарының профсоюз берләшмәләре вәкилдәре ҡатнашты.
БР Профсоюздар федерацияһы матбуғат үҙәгенән хәбәр итеүҙәренсә, видеоконференция барышында иҡтисади көрсөк шарттарында профсоюздар алдында килеп тыуған проблемаларға, шулай уҡ йәштәрҙе профсоюз хәрәкәтенә йәлеп итеү мәсьәләһенә төп иғтибар бирелде. Видеоконференцияла ҡатнашыусылар, йәштәрҙе профсоюз эшмәкәрлеге менән ҡыҙыҡһындырыу өсөн яңы, креатив эш алымдарын ҡулланырға кәрәк, тип билдәләне.


text:
Фото:
«НефАЗ» 2009 йылды зыянһыҙ тамамланы
Фото:
«Нефтекама автозаводы» асыҡ акционерҙар йәмғиәте автосәнәғәт предприятиелары өсөн ҡатмарлы 2009 йылды зыянһыҙ тамамланы. Был йылдың төп йомғағы — ҡалған күрһәткестәр аныҡлана әле.
Мәғлүм булыуынса, «КамАЗ» асыҡ акционерҙар йәмғиәте предприятиелары төркөмөндә «НефАЗ» менән Ставрополь автотағылмалар заводы ғына йылды ыңғай баланс менән тамамланы. Дөйөм алғанда, төп компания ҙур зыян күрҙе.
"НефАЗ" асыҡ акционерҙар йәмғиәтенән хәбәр итеүҙәренсә, уҙған йылдың беренсе кварталында уҡ продукция һатыу күләмдәре ҡырҡа кәмеү һөҙөмтәһендә 163 миллион һум күләмендә зыян барлыҡҡа килде. Етештереү күләмдәре һиҙелерлек кәмене, ә эшләүселәр һаны элеккесә ҡалды. Эш хаҡын ярайһы уҡ кәметергә тура килде, дөрөҫ, уны даими ваҡытында бирҙеләр. Былтыр йыл уртаһынан алып һатыу күләмдәре аҡрынлап үҫә башланы, был ай һайын зыянды кәметә барырға, эш хаҡын күтәрергә булышлыҡ итте.
"НефАЗ"ға Башҡортостан Хөкүмәте яғынан ҙур ярҙам күрһәтелде. Был ярҙам "Башавтотранс" дәүләт унитар предприятиеһы өсөн ҡала автобустары әҙерләүгә дәүләт заказы биреүгә һәм "Челленджер" комбайндарын йыйылма етештереүҙе ойоштороуға ҡайтып ҡалды.
Һөҙөмтәлә «НефАЗ» асыҡ акционерҙар йәмғиәтендә сығарылған һәм һатылған продукция күләме дөйөм алғанда 5,6 миллиард һумлыҡ тәшкил итте — 2008 йыл кимәленә ҡарата 55 процент. Көрсөктө иҫәпкә алғанда, был насар күрһәткес түгел.
Быйыл ғинуарҙа хәл 2009 йылдағыға ҡарағанда яҡшыраҡ. Күҙаллауҙар буйынса продукция күләме 243 миллион һум тәшкил итергә тейеш – уҙған йылдың ғинуарына ҡарағанда 61 миллион һумға күберәк. Әммә, белгестәр әйтеүенсә, илдең автомобиль баҙарында артабан хәлдәр нисек үҫешерен алдын әйтеү ҡыйын.


text:
Бәләбәй һөт комбинаты «Себер һөт сәнәғәте» конгресы Гран-прийын яуланы
Барнаулда сентябрҙә уҙған «Себер һөт сәнәғәте» VII Махсус конгресында Бәләбәй һөт комбинатының сыр өсөн ҡоро эремсеге профессиональ һөт продукттары смотр-конкурсы Гран-прийын яулағайны.
Яңы эремсектең сифаты сираттағы тапҡыр раҫланды – «Алтын көҙ–2010» күргәҙмәһенең Алтын миҙалы.
Предприятиенан хәбәр итеүҙәренсә, был эремсекте комбинат 2010 йылдың июненән сығара. Йәй башында заманса нанофильтрация технологияларын ҡулланып, эремсек етештереү буйынса яңы линия файҙаланыуға тапшырыла, ул бөгөнгө көндә сыр етештереүҙең өҫтәмә продуктын утилләштереүҙең иң һөҙөмтәле ысулы булып тора.
Алынған продукт ҡәҙимге ҡоро эремсектән, ҡоро һөт тәме кеүегерәк, шәрбәт тәм менән айырылып тора. Бөгөн үк ул юғары сифатлы продукт булараҡ баһалана, быны тәүге алынған наградалар ҙа раҫлай.


text:
Төбәк Финанс министрлығы 2014 йылға календарь төҙөнө
2014 йылға финансист календарын Башҡортостан Республикаһының Финанс министрлығы төҙөнө. Ял һәм байрам көндәре билдәләнгән ғәҙәти календарҙан, ул федераль һәм республика ҡануниәттәренә ярашлы юридик һәм физик шәхестәрҙең һалым һәм йыйымдар буйынса түләүҙәрен башҡарыу срогының ҡасан сығыуын билдәләгән көндәрҙең яҙылыуы менән айырыла.
29 битлек күләмдәге календарҙа билдәләнгән дата етеүгә тиклем түләргә кәрәк түләүҙәр тураһында мәғлүмәт, белешмәләр бирелгән.
Финансист календарын БР Финанс министрлығы сайтында табырға була.


text:
Республикала тәүге исемле һайлау участкалары барлыҡҡа килде
Башҡортостанда тәүге исемле һайлау участкалары барлыҡҡа килде. Бының тураһында ҡарар кесе йома, 21 августа, республика Үҙәк һайлау комиссияһы ултырышы барышында ҡабул ителде.
Бындай яңылыҡтың төп маҡсаты – һайлаусыларҙың иғтибарын Башҡортостандың һәм Рәсәйҙең тарихына йәлеп итеү, граждандарҙың һайлау әүҙемлеген күтәреү, йәш һәм киләсәк һайлаусыларҙа һайлауҙарҙа ҡатнашыуға яуаплы ҡараш булдырыу.
Тауыш биреү өсөн участкалар дәүләт, йәмәғәт, сәйәси, хәрби эшмәкәрлектә, мәҙәниәт һәм сәнғәт, спорт, үҫеш һәм һайлау системаһын камиллаштырыу өлкәһендә юғары ҡаҙаныштарға эйә булған кешеләрҙең исемдәрен йөрөтәсәк.
Тәүге исемле һайлау участкалары статусына Әбйәлил районы Асҡар ауылында 767-се һайлау участкаһы – Советтар Союзы Геройы Таһир Күсимовтың, Ҡырмыҫҡалы районы Шайморат ауылында 2316-сы һайлау участкаһы – генерал-майор Миңлеғәли Шайморатовтың һәм Бәләбәй районы Надеждин ауылында 1222-се һайлау участкаһы Сергей Аксаковтың исеменә эйә булды.
Һайлау участкаһына исем биреү тураһында үтенес менән республиканың Үҙәк һайлау комиссияһына БР Үҙәк һайлау комиссияһы ағзалары, республиканың дәүләт власы һәм урындағы үҙидара органдары, территориаль һайлау комиссиялары, Өфөнөң һайлау комиссияһы, шулай уҡ Башҡортостан территорияһында эшләп килгән сәйәси партияларҙың һәм ижтимағи ойошмаларҙың төбәк һәм урындағы бүлексәләре мөрәжәғәт итә ала.


text:
Дим биҫтәһенең яңы кварталын төҙөү буйынса йәмәғәт тыңлауҙары үткәрелә
Баш ҡаланың Дим районындағы Ухтомский, Дағстан һәм Магистраль урамдары менән сикләнгән яңы кварталды планлаштырыу проекты буйынса йәмәғәт тыңлауҙары 15 авгусҡа билдәләнде. Ҡала Советы депутаттары сираттағы ултырышта ошондай ҡарар ҡабул итте.
Өфө халҡы майҙаны 21 гектарға тиң кварталды планлаштырыу буйынса үҙ фекерен белдерә аласаҡ. Торлаҡ йорттар төҙөүгә 16,5 гектар бүленгән. Бынан тыш, архитекторҙар мәктәп һәм балалар баҡсаһы төҙөргә лә ниәтләй. Бында йәшәүселәргә уңайлы булһын өсөн яңы биҫтәлә автомобиль ҡуйыу өсөн туҡталҡалар төҙөләсәк. Проектҡа ярашлы бында 8 мең кеше йәшәйәсәк, тип хәбәр иттеләр ҡала Советының матбуғат хеҙмәтенән.
Йәмәғәт тыңлауҙары 123-сө лицейҙың ҙур залында үткәрелә. Квартал төҙөлөшө буйынса күргәҙмә материалдар менән лицейҙың ҙур залында 6 августан 14-енә тиклем танышырға мөмкин буласаҡ.


text:
Яңы йыл төнөндә биш мең милиционер дежурға сығасаҡФото: Андрей Старостин
Яңы йыл төнөндә биш мең милиционер дежурға сығасаҡ
Яңы йыл төнөндә биш мең милиционер дежурға сығасаҡФото: Андрей Старостин
Башҡортостанда Яңы йыл төнөндә биш мең милиционер йәмәғәт именлеген тәьмин итәсәк. Артабан көн һайын Яңы йыл һәм Раштыуа байрамдары үткәнсе эске эштәр органдарының 1,5 мең самаһы хеҙмәткәре тәртипте күҙәтәсәк. 2009 йылдың 30 декабренән 2010 йылдың 10 ғинуарына тиклем Башҡортостан милицияһының бөтә гарнизоны хеҙмәт алып барыуҙың көсәйтелгән вариантына күсә.
Йома көндө “Өфө-Арена” боҙ һарайы алдындағы майҙанда шәхси составтың һәм махсус техниканың байрам көндәрендә хеҙмәт алып барыуға әҙерлеген БР Хөкүмәте Премьер-министры Раил Сарбаев һәм БР буйынса эске эштәр министры Игорь Алешин тикшерҙе. Унда патруль-пост хеҙмәте, юл-патруль хеҙмәте, ведомствонан тыш хаҡ, ОМОН, спецназ хеҙмәткәрҙәре, шулай уҡ Рәсәй Эске эштәр министрлығының Өфө юридик институты курсанттары һәм РФ Эске эштәр министрлығының Эске ғәскәрҙәр хәрби хеҙмәткәрҙәре сафҡа теҙелде.
— Йәмәғәт тәртибен һәм республикабыҙ халҡының именлеген тәьмин итеү буйынса ҙур яуаплылыҡ эске эштәр органдары хеҙмәткәрҙәренең иңенә төшә, – тине Раил Сарбаев. – Һеҙҙең күптәрегеҙ Яңы йылды хәрби поста ҡаршылаясаҡ, шуға күрә был байрам көндәрендә һеҙҙең профессиональ оҫталығығыҙ һәм таҫыллығығыҙ аҙыраҡ талап ителеүен, һеҙҙең эргәлә булыуығыҙ ғына кешеләрҙә ышаныс һәм тыныслыҡ тойғоһо уятыуын теләйем.
Шулай уҡ йыл йомғаҡтары буйынса айырыуса яҡшы эшләгән хоҡуҡ һаҡлау органдары хеҙмәткәрҙәренә наградалар ҙа тапшырылды. Ә сара Өфө милиция гарнизоны шәхси составының тантаналы маршы менән тамамланды.


text:
Төбәктә көндәрҙең һалҡынайыуы көтөлә Фото: Олег Яровиков
Төбәктә көндәрҙең һалҡынайыуы көтөлә
Төбәктә көндәрҙең һалҡынайыуы көтөлә Фото: Олег Яровиков
ӨФӨ, 2015 йыл, 15 декабрь. /«Башинформ» мәғлүмәт агентлығы, Гөлфиә Акулова/.
Башҡортостандың гидрометеорология һәм тирә-яҡ мөхит мониторингы идаралығы мәғлүмәттәре буйынса, был аҙнала республикала бер аҙ һыуыта.
Алдағы өс көндә синоптиктар йылы һауа торошо вәғәҙәләй, урыны менән бер аҙ ҡар яуасаҡ. 16,17 декабрҙә көслө ҡар яуыуы күҙаллана. Һауа температураһы көндөҙ 3-8 градус һалҡын, төндә 10, аяҙайтҡанда 15 градусҡа тиклем һыуыҡ.
Аҙнаның икенсе яртыһында һалҡындар көтөлә. Һауа температураһы төндә 15-20, республиканың көнсығышында 25 градусҡа тиклем төшәсәк. Көндөҙ 10-15, айырым райондарҙа 20 градусҡаса һалҡын. Йәкшәмбе, 20 декабрҙә, циклон яҡынлашыуы сәбәпле бер аҙ ҡар яуыуы көтөлә. Буран сығыуы ихтимал.
Уҙған аҙнала йылы һауа торошо ошо осорҙағы норманан 6 градусҡа юғары булды (норма — 9 градус һалҡын).


text:
Законлы адрес
Август айында беҙ Өфөнәң Калинин районына ҡараған Федоровка ауылында аныҡ адресһыҙ йәшәгән кешеләрҙең зарын йәмәғәтселек иғтибарына сығарғайныҡ. Урам атамаһыҙ, йорт-фатир һанһыҙ торған хужалар беҙҙең хәбәрселәрҙе йәнә саҡырып алды. Был юлы һөйөнөс уртаҡлашырға. Атамаһы бар урамды артабан дауам итеп, ғәмәлдә төҙөк йорттарға һан һуҡтырып тормош үҙенең хаҡлығын раҫлай. Йәшәгән урынын белдергән аныҡ адресты хәҙер кешеләр йорт таҡтаһына һөйөнөп яҙа. Хат ташыусы, такси хеҙмәте, тиҙ ярҙам машинаһына ла өҫтәмә аңлатыуҙар кәрәкмәй. Ҡатмарлыҡтар тамам. Өфөнөң Калинин районына ҡараған квартал халҡы йорттарының бер нисә йыл элек төҙөлөп рәсми теркәлеүенә ҡарамаҫтан законлы адрес ала алмағас, үҙ мәнфәғәттәрен яҡлауҙы үтенеп ҡала етәкселегенә мөрәжәғәт итә. Башархитектура идаралығы, ниһәйәт, йорт хужаларына адресты раҫларға рөхсәт биргән. Кешене өмөт йәшәтә. Халыҡтың власҡа ышанысы аҡланыуға һәммәбеҙ ҙә шат. Тормош именлеген теләп, һәр кемгә көнкүрештә яһалма ҡатмарлыҡтар булмаһа ине, тип өҫтәйһе килә.


text:
пәнҗешәмбе, 19 гыйнвар 2017, Казан вакыты 11:57
Башҡортостанда федераль кимәлдәге Юғары уҡыу йорто булырға тейеш. Президент Рөстәм Хәмитов ошо бурысты ҡуя
. Һөнәрселек белем биреүҙең кимәлен күтәреү һуңғы ваҡытта мәғариф өлкәһендә көнүҙәк мәсьәләрҙең береһе. Рәсәйҙәге иң яҡшы 7 федераль һәм 29 милли-тикшеренеү университеты араһында Башҡортостандан ВУЗ-дар бөтөнләй юҡ ти президент. Йәштәр уҡыу йорттарына Берҙәм дәүләт имтиханы һөҙөмтәләре буйынса ҡабул ителә. Мәктәптәрҙән һуң иң яҡшы уҡыусылар Мәскәү, Санкт-Петербург, Ҡаҙан, Екатеринбургтың эре уҡыу йорттарына инә һәм шул ҡалаларҙа эш таба. Ә республика ширҡәт һәм ойошмалары талантлы белгестәрҙән мәхрүм ҡала.


text:
Ир баһаһы – изгелек
Зиннур Ғөбәйҙулла улы Йәрмөхәмәтовтың шәхесе Сибай, Урал аръяғы төбәгендә генә түгел, республика кимәлендә лә билдәлеләрҙән һанала. Оҙаҡ йылдар ҡала хакимиәте башлығы булып эшләгән, һуңғы 16 йыл дауамында БДУ-ның Сибай институтын уңышлы етәкләгән абруйлы уҙамандың исеме лә, эшмәкәрлеге лә һәр саҡ иғтибар үҙәгендә, күҙ уңында булыуы ғәжәп тә түгел. Оҫта етәксе, талапсан хужа булып танылған Зиннур Ғөбәйҙулла улы шәхси тормошо, ғаиләһе хаҡында интервьюлар биреүгә күнекмәгән. Ҡатын-ҡыҙҙар һәм ғаилә өсөн тәғәйенләнгән баҫма булараҡ, беҙҙе, әлбиттә, уның ниндәй ғаилә башлығы, атай, ҡартатай булыуы ла ҡыҙыҡһындырҙы. Былар хаҡында уның ғәзиз балалары – улы Рөстәм менән ҡыҙы Гүзәл ихлас һөйләне. Ә Зиннур Ғөбәйҙулла улы менән әңгәмәбеҙ башлыса юғары белем биреү өлкәһенә ҡағылышлы үҙгәрештәргә, быйыл барлыҡҡа килеүенең 25 йыллығын билдәләгән Сибай институтының эшмәкәрлегенә арналды.
...Үҙҙәре ябай эшсе булыуға ҡарамаҫтан, балаларын һәр саҡ белем алырға өндәй өлкән Йәрмөхәмәтовтар. Атаһының кәңәшен тотоп, Зиннур Ғөбәйҙулла улы башта тау техникумын, артабан Магнитогорскиҙа ошо йүнәлештәге юғары уҡыу йортон тамамлай, заманында данлыҡлы булған Башҡортостан баҡыр-көкөрт комбинатында хеҙмәт баҫҡыстары үтә. Шул уҡ мәлдә маҡсатлы, үҙ-үҙенә талапсан йәш белгес иҡтисад буйынса икенсе юғары белемгә эйә була. Ир уртаһы – иллелә тигәндә, уға ҡала менән етәкселек итеүҙе ышанып тапшыралар. Тап Йәрмөхәмәтов етәкселек иткән осорҙа Сибайҙың икенсе һулышы асыла, ул башҡорт Урал аръяғы төбәгенең мәҙәни, мәғрифәти баш ҡалаһына әйләнә. Был турала оҙон-оҙаҡ һөйләп тороуҙың кәрәге лә юҡ. Филармония, балалар театры, уҡыу йорттары, башҡорт мәктәбе, яңы предприятиелар асылған, булғандары гөрләп эшләп торған йылдар Сибай йылъяҙмаһына сағыу биттәр булып өҫтәлгән.
«Атайым был уңыштарҙы күрә алманы, үкенескә күрә, иртә мәрхүм булды. Ә әсәйем, оҙон ғүмер кисереп, ябай ғына башҡорт ҡатыны булыуға ҡарамаҫтан, һәр саҡ эшем, хәстәрҙәрем хаҡында хәбәрҙар булып, кәрәк саҡта аҡыллы кәңәштәрен биреп ултырҙы. «Хужа булдым тиеп, маһайып китмә, халыҡ менән бергә бул, кешеләрҙең хәленә инергә тырыш», – тигән һүҙҙәре әле лә ҡолағымда сыңлап киткәндәй...» – ти әңгәмәсем ҡәҙерлеләрен оло хөрмәт менән иҫкә алып.
Эйе, ата-әсәһенең аҡыллы кәңәштәрен тотоп, улар биргән фатиханан күңеленә көс-ҡеүәт алып, халыҡ өсөн хеҙмәт итеүен дауам итә хөрмәтле уҙаман. Шуға күрә лә арҙаҡлы ир азаматының һәр һүҙе ышаныслы, ғорур яңғырай: «Бөгөн мин ҡалалаштарым йөҙөнә тура ҡарай алам, урамда уларҙың ихлас сәләм биреүен, рәхмәт һүҙҙәрен ишетәм икән, тимәк, башҡарылған эштәр, йәшәлгән йылдар – береһе лә бушҡа булмаған...»...
Гөлдәр ЯҠШЫҒОЛОВА.
Сибай ҡалаһы.
Мәҡәләнең тулы вариантын журналдың 11-се һанында уҡығыҙ


text:
Википедия:Яуаплылыҡтан баш тартыу
Википедия, ирекмәндәр тарафынан яҙылған, кешелектең барлыҡ белемен туплаған, асыҡ эстәлекле интернет-энциклопедия. Интернетҡа инергә мөмкинлеге булған һәр кем уның эстәлеген үҙгәртә ала. Бында килтерелгән мәғлүмәт, ошо өлкәлә тулы белем бирерлек белгестәр тарафынан тикшерелмәгән булыуы мөмкин – шуна иғтибарығыҙҙан сығармағыҙ.
Википедиялағы бөтә мәғлүмәт дөрөҫ түгел тип ҡабул итергә ярамай, шулай ҙа Википедия үҙ эстәлегендәге мәғл-мәттең дөрөҫлөгөнә гарантия бирмәй. Мәҡәләне уҡыған ваҡытта кемдәр уны үҙгәртеп эшләүе мөкин.
-
- Википедияла булған яңылыш йәки ялған мәғлүмәт өсөн, шулай уҡ башҡа интернет ресурстарға һылтанмалар өсөн авторҙар ҙа, ҡатнашыусылар ҙа, спонсорҙар ҙа, администраторҙар ҙа яуап бирмәй.


text:
Өфө медиктары ҡала Советынан наградалар алды
Бөгөн баш ҡала хакимиәтендә Өфө ҡала Советының Маҡтау грамоталары менән наградлау тантанаһы үтте. Наградаларҙы ҡала Советы рәйесе урынбаҫары Салауат Ҡыуатов тапшырҙы.
— Бөгөн беҙҙең күбеһенсә һаулыҡ һаҡлау өлкәһе хеҙмәткәрҙәрен тәбрикләүебеҙ осраҡлы түгел, — тине ул. – Сөнки был наградлау һөнәри байрам – Медицина хеҙмәткәрҙәре көнө алдынан үтә, уны илебеҙ медиктары быйыл 20 июндә билдәләйәсәк.
Дөйөм алғанда Маҡтау грамоталарын бөгөн 27 кеше, Өфөнөң медучреждениелары табиптары һәм шәфҡәт туташтары, алды. Ҡайһы берҙәре, әйтергә кәрәк, тиҫтәләгән йылдар дауамында ҡала халҡының сәләмәтлеге һағында ғына тормаған, Афғанстандағы хәрби хәрәкәттәрҙә ҡатнашҡан һәм ул ваҡытта бихисап яугирҙарҙың ғүмерен ҡотҡарған.


text:
Башҡортостан Республикаһы биләмә ҡоролошо
Башҡортостан Республикаһы биләмә ҡоролошо — республика биләмәһенең айырым өлөштәргә бүленеүе. Урындағы идара итеү ойошмалары, хакимиәттәр, ошо бүленешкә таянып ҡорола. Биләмә ҡоролошо Башҡортостан Республикаһы ҡануниәте менән урынлаштырылған[1][2][3]. Үҙгәрештәр индергәндә Рәсәй Федерацияһы ҡануниәте иҫәпкә алына [4]. Биләмә берәмектәрен яңы теркәгәндә йәки исемен үҙгәрткәндә Башҡортостан Республикаһы законы Рәсәй Хөкүмәте ҡарары менән раҫлана. Берәмектең исеме үҙгәртелмәгән осраҡта Башҡортостан Республикаһы Дәүләт Йыйылышы — Ҡоролтай ҡабул иткән Башҡортостан Республикаһы законы менән раҫлана.
Йөкмәткеһе
- 1 Төп төшөнсәләр
- 2 Хакимлек биләмәләре ҡоролошо
- 3 Муниципаль берәмектәр ҡоролошо
- 4 Биләмә ҡоролошо
- 5 Тарихы
- 6 Шулай уҡ ҡарағыҙ
- 7 Әҙәбиәт
- 8 Иҫкәрмәләр
Төп төшөнсәләр[үҙгәртергә | вики-тексты үҙгәртергә]
- Хакимлек биләмәләре ҡоролошо
- Муниципаль берәмектәр ҡоролошо
- Район —
- Ҡатнаш район —
- Муниципаль район —
- Ҡала —
- Ҡала округы —
- Ҡала биләмәһе —
- Ҡала төрөндәге ҡасаба —
- Ауыл —
- Ауыл биләмәһе —
- Ауыл советы —
- Ауыл төрөндәге ҡасаба —
- Утар —
Хакимлек биләмәләре ҡоролошо[үҙгәртергә | вики-тексты үҙгәртергә]
Был ҡоролош буйынса хакимлек биләмәләре берәмектәре һәм тораҡ пунктар төҙөү, үҙгәртеү, теркәү, иҫәп алып барыу һәм башҡа мәсәләләр тәртибе билдәләнә[2].
- Райондар — 54, шул иҫәптән ҡатнаш райондар — 12;
- Ҡалалар — 21. Республика ҡарамағында 20 ҡала һәм 1 ҡала (Межгорье) — Федераль ҡарамаҡтағы ябыҡ хакимлек биләмәһе;
- Өфө ҡалаһының эске райондары — 7;
- Ҡала төрөндәге ҡасаба — 2 (Приют һәм Шишмә);
- Ауылдар — 4534 (был иҫәпкә кеше йәшәмәгән, әммә исемлектән алынмаған ауылдар ҙа инә);
- Ауыл советтары — 828.
Муниципаль берәмектәр ҡоролошо[үҙгәртергә | вики-тексты үҙгәртергә]
Был ҡоролош муниципаль берәмектәр сиктәрен, уларҙың дәрәжәһен, хакимиәт үҙәген, муниципаль берәмеккә ингән тораҡ пунктарҙы билдәләй[3].
- Муниципаль райондар — 54,
- Ҡала округтары — 9,
- Ҡала биләмәһе — 14,
- Ауыл биләмәһе — 818.
Биләмә ҡоролошо[үҙгәртергә | вики-тексты үҙгәртергә]
Башҡортостан ҡалалары һәм ҡасабалары[үҙгәртергә | вики-тексты үҙгәртергә]
Төп мәҡәлә Башҡортостан ҡалалары
Башҡортостанда 21 ҡала һәм 2 ҡала төрөндәге ҡасаба бар. Улар 9 ҡала округы һм 14 ҡала биләмәһенә бүленә. Ҡала биләмәһе булған ҡалалар һәм Шишмә ҡасабаһы муниципаль райондар үҙәге булып тора. Приют ҡасабаһы Приют ҡасаба советы үҙәге.
Башҡортостан райондары[үҙгәртергә | вики-тексты үҙгәртергә]
Башҡортостан Республикаһы муниципаль райондары буйынса мәғлүмәт
Башҡортостан ауыл биләмәләре (ауыл советтары)[үҙгәртергә | вики-тексты үҙгәртергә]
Башҡортостан ауылдары[үҙгәртергә | вики-тексты үҙгәртергә]
Төп мәҡәлә Башҡортостан ауылдары
Тарихы[үҙгәртергә | вики-тексты үҙгәртергә]
Башҡортостан Республикаһы биләмә ҡоролошо тарихын республиканың яңы дәрәжә һәм исемен алыу ваҡытынан, 1992 йылдан күҙаллау урынлы. Унан алдағы ваҡиғаларҙы Башҡорт Автономиялы Совет Социалистик Республика һәм Тарихи Башҡортостан сиктәрендә ҡарарға кәрәк.
Үҙгәрештәр исемлеге[үҙгәртергә | вики-тексты үҙгәртергә]
1992—1999 йылдар[үҙгәртергә | вики-тексты үҙгәртергә]
- 1992 йыл 17 ноябрь — Башҡортостан Республикаһы Юғары Советының 1992 йылдың 17 ноябрендәге Указы менән Күмертау районы исеме Көйөргәҙе районы итеп үҙгәртелә, район үҙәге Ермолаево ҡасабаһына 1990 йылда күсерелгән була.
- 1996 йыл 29 октябрь — Бишбүләк районы Калинин ауыл советына ҡараған Яңы Васильевка ауылының исеме Уҫаҡкисеү итеп үҙгәртелә. БР законы, № 47-з, 1996 йыл 29 октябрь.
- 1996 йыл 29 октябрь — Благовещен районы Бедеева Поляна ауыл советына Давыдов ауыл советы ҡушыла һәм яңы сиктәр билдәләнелә. БР законы, № 48-з, 1996 йыл 29 октябрь.
- 1996 йыл 29 октябрь — Дәүләкән районы Поляковка ауыл советынан Михайловка ауыл советы бүленеп сыға һәм сиктәр үҙгәртелә. Михайловка ауыл советы үҙәге итеп Вперёд ауылы билдәләнә, ауыл советы биләмәһенә Дуҫлыҡ, 1533, 1536, 1539 км тимер юл будкалары исемле утарҙар инә. БР законы, № 49-з, 1996 йыл 29 октябрь.
- 1997 йыл 21 февраль — Благовещен районы Турбаҫлы ауыл советына ҡараған Щепной ауылы Туғай ауыл советына индерелә, Яңауыл ҡасабаһы иҫәп яҙыуынан алына (был өлөш 21.06.2006 № 329-з БР Законы менән ғәмәлгә ингән). Иҫке Турбаҫлы һәм Арҡауыл ауылдарын берләштергән Турбаҫлы ауыл советы Өфө ҡалаһы ҡарамағына күсерелә. Благовещен районы, Благовещен районы Туғай ауыл советы, Өфө ҡалаһы сиктәре үҙгәртелә. БР законы, № 75-з, 1997 йыл 21 февраль.
- 1997 йыл 21 февраль — Мәләүез районы Мәләүез ауыл советына ҡараған Туғайлы ауылы Мәләүез ҡалаһы ҡарамағына күсерелә. Мәләүез ҡалаһы һәм Мәләүез ауыл советы сиктәре үҙгәртелә. БР законы, № 76-з, 1997 йыл 21 февраль.
- 1997 йыл 21 февраль — Федоровка районы Балыҡлы ауыл советын бүлеп Ҡораласыҡ ауыл советы төҙөлә һәм сиктәр үҙгәрә. Ҡораласыҡ ауыл советына Ҡораласыҡ һәм Балыҡлыбаш ауылдары инә, ауыл советы үҙәге итеп Ҡораласыҡ билдәләнә. БР законы, № 77-з, 1997 йыл 21 февраль.
- 1997 йыл 21 февраль — Дүртөйлө районы Иҫке Яндыҙ ауыл советын бүлеп Байгилде ауыл советы төҙөлә һәм сиктәр үҙгәртелә. Байгилде ауыл советына Байгилде, Йәлдәк, Ҡаҙы-Йәлдәк ауылдары инә, үҙәге итеп Байгилде билдәләнә. БР законы, № 77-з, 1997 йыл 21 февраль.
- 1997 йыл 24 июль — Күгәрсен районы Мәҡсүт ауыл советы төҙөлә. БР законы, № 108-з, 1997 йыл 24 июль.
- 1997 йыл 24 июль — Күгәрсен районы Ибрай ауыл советына ҡараған База Заготскот ҡасабаһы Ғәзиз ауылы тип үҙгәртелә. БР законы, № 109-з, 1997 йыл 24 июль.
- 1997 йыл 24 июль — Күгәрсен районы Сынъяп ауыл советы төҙөлә. БР законы, № 110-з, 1997 йыл 24 июль.
- 1997 йыл 24 июль — Баймаҡ ҡалаһы ҡарамағындағы Семеновка руднигы һәм Монасип ауылын бүлеп алып Семеновка ауыл советы төҙөлә, сиктәр үҙгәртелә. Семеновка руднигы Семеновка ауылы тип ауылы тип атала һәм ауыл советы үҙәге итеп билдәләнә. БР законы, № 111-з, 1997 йыл 24 июль.
- 1997 йыл 8 декабрь — Ғафури районы Красноусол ҡасаба советын бүлеп Заречье ауыл советы төҙөлә һәм сиктәр үҙгәртелә. Заречье ауыл советы Курорт һәм Умартасылыҡ совхозы ҡасабалары инә, үҙәге итеп Курорт ҡасабаһы билдәләнә. БР законы, № 128-з, 1997 йыл 8 декабрь.
- 1998 йыл 28 ғинуар — Учалы районы Сәфәр ауыл советын бүлеп Мансур ауыл советы төҙөлә һәм сиктәр үҙгәртелә. Мансур ауыл советына Мансур һәм Ильинка ауылдары инә, үҙәге итеп Мансур ауылы билдәләнә. БР законы, № 135-з, 1998 йыл 28 ғинуар.
- 1998 йыл 8 февраль — Бишбүләк районы Михайловка ауыл советына ҡараған Кожай-Максим ауылы Йәрмәкәй районы Бекетов ауыл советы ҡарамағына күсерелә, райондар һәм ауыл советтары сиктәре үҙгәртелә. БР законы, № 138-з, 1998 йыл 8 февраль.
- 1998 йыл 30 апрель — Өфө районы Булгаков ауыл советынан Ольховка ауыл советы бүленеп сыға. Ольховка ауыл советына 119 йылҡысылыҡ заводы Үҙәк усадьбаһы ҡасабаһы (артабан Ольховое ауылы исемендә)һәм Федоровка ауылы инә, үҙәге итеп 119 йылҡысылыҡ заводы Үҙәк усадьбаһы ҡасабаһы билдәләнә. БР законы, № 155-з, 1998 йыл 30 апрель.
- 1998 йыл 30 апрель — Нуриман районы Сандар ауыл советы бөтөрөлә, Сандар ауылы Ҡыҙыл шишмә ауыл советы биләмәһенә инә. Ауылдарын асыҡларға кәрәк. БР законы, № 156-з, 1998 йыл 30 апрель.
- 1998 йыл 29 май — Ҡариҙел районы Раздолье ауыл советы бөтөрөлә, биләмәһе Урғыш ауыл советына бирелә. Ауылдарын асыҡларға кәрәк. БР законы, № 162-з, 1998 йыл 29 май.
- 1998 йыл 29 май — Ҡариҙел районы Үрге Ҡаҙмаш ауыл советы бөтөрөлә, биләмәһе Кирҙә ауыл советына бирелә. Ауылдарын асыҡларға кәрәк. БР законы, № 163-з, 1998 йыл 29 май.
- 1998 йыл 21 октябрь — Бөрйән районы Ҡыпсаҡ ауыл советын бүлеп Ҡолғана ауыл советы төҙөлә, сиктәр үҙгәртелә. Ҡолғана ауыл советы үҙәге итеп Ҡолғана ауылы билдәләнә, ауыл советына шулай уҡ Һарғая ауылы инә. БР законы, № 185-з, 1998 йыл 21 октябрь.
- 1998 йыл 9 декабрь — Сибай ҡалаһына ҡараған Төйәләҫ ҡасаба советы төҙөлә (артабан ауыл советы итеп үҙгәртелә). Төйәләҫ ауылы инә. БР законы, № 198-з, 1998 йыл 9 декабрь.
- 1998 йыл 9 декабрь — Туймазы ҡалаһы һәм Туймазы районы сиктәре үҙгәртелә. Туймазы ҡалаһына 1998,5 гектар ер бирелә. БР законы, № 199-з, 1998 йыл 9 декабрь.
- 1998 йыл 9 декабрь — Учалы ҡалаһы ҡарамаҡында Бөйҙә ауыл советы төҙөлә (артабан район ҡарамағына күсә). Бер генә ауыл — Бөйҙә ауылы инә. БР законы, № 200-з, 1998 йыл 9 декабрь.
- 1999 йыл 22 ғинуар — Балаҡатай районы Тарҙау ауыл советы үҙәге Тарҙау ауылынан Ләүәле ауылына күсерелә. БР законы, № 213-з, 1999 йыл 22 ғинуар.
- 1999 йыл 19 март — Ауырғазы районы Балыҡлыкүл ауыл совет бүленеп Наумкин ауыл советы төҙөлә. Наумкин ауыл советына Наумкин Һәм Әмзә ауылы инә, үҙәге итеп Наумкин ауылы билдәләнә. БР законы, № 224-з, 1999 йыл 19 март.
- 1999 йыл 30 декабрь — Ҡариҙел районы Ҡараиҙел ҡасаба советы бөтөрөлөп Магинск ауыл советы төҙөлә. Ҡараиҙел ҡасабаһы Сосновый Бор ауылы итеп үҙгәртелә. Магинск ауыл советына Магинск ҡасабаһы һәм Сосновый Бор ауылы инә, үҙәге итеп Магинск ҡасабаһы билдәләнә (артабан ауыл итеп үҙгәртелә). БР законы, № 42-з, 1999 йыл 30 декабрь.
- 1999 йыл 30 декабрь — Мәләүез районы Мәләүез ауыл советы үҙәге Ҡаран ауылынан Сарлаҡ ауылына күсерелә. БР законы, № 43-з, 1999 йыл 30 декабрь.
2000—2009 йылдар[үҙгәртергә | вики-тексты үҙгәртергә]
- 2000 йыл 4 февраль — Илеш районы Үрге Йәркәй ауыл советын бүлеп Йөннө ауыл советы төҙөлә һәм сиктәр үҙгәртелә. Түбәнге Йөннө һәм Үрге Йөннө ауылдары ҡушылып Йөннө ауылы булдырыла. Йөннө ауыл советына Ирмәш, Ҡайынлыҡ, Түбәнге Йәркәй, Йөннө ауылдары инә, үҙәге Үрге Йәркәй ауылында урынлаша. БР законы, № 47-з, 2000 йыл 4 февраль.
- 2000 йыл 9 ноябрь — Йәрмәкәй районы Ҡыҙылъяр ауыл советы үҙәге Ҡыҙылъяр ауылынан Сөйәрмәт ауылына күсерелә. БР законы, № 96-з, 2000 йыл 9 ноябрь
- 2000 йыл 9 ноябрь — Шишмә районы Дурасов ауыл советын бүлеп Яңы Уҫман ауыл советы төҙөлә, сиктәр үҙгәртелә. Яңы Уҫман ауыл советына Дмитриевка, Үрге Хәжәт, Екатеринославка, Яңы Уҫман, Пасяковка, Иҫке Уҫман, Урта Хәжәт ауылдары инә, үҙәге итеп Дмитриевка ауылы билдәләнә. БР законы, № 97-з, 2000 йыл 9 ноябрь.
- 2000 йыл 14 декабрь — Иглин районынында Аҡбирҙе ауыл советы төҙөлә. Турбаҫлы ауыл советынан Аҡбирҙе, Блохин, Ҡарамалы ауылдары һәм Иван-Казанка ауыл советынан Белорет, Резвов, Орондо, Шипов ауылдары Аҡбирҙе ауыл советына инә, үҙәге итеп Аҡбирҙе ауылы билдәләнә. БР законы, № 121-з, 2000 йыл 14 декабрь
- 2002 йыл 6 май — Яңауыл районынан Нефтекама ҡалаһына 4739,49 гектар ер биләмәһе бирелә һәм сиктәр үҙгәртелә. БР законы, № 319-з, 2002 йыл 6 май
- 2002 йыл 6 май — Стәрлетамаҡ районы Отрада ауыл советына ҡараған Белорусовка ауылы Стәрлетамаҡ ҡалаһы ҡарамағына күсерелә, сиктәр үҙгәртелә, БР законы, № 321-з, 2002 йыл 6 май.
- 2004 йыл 17 декабрь — Башҡортостан Республикаһы биләмәләр хакимлеге ҡоролошонда үҙгәрештәр, муниципаль ойошмаларҙың яңынан ойошторолоуы һәм сиктәре үҙгәрелеше тураһында. БР законы, № 125-з, 2004 йыл 17 декабрь.
- 2004 йыл 17 декабрь — Башҡортостан Республикаһы мунициапаль ойошмаларының сиктәре, дәрәжәһе һәм хакимиәт үҙәктәре тураһында. БР законы, № 126-з, 2004 йыл 17 декабрь.
- 2005 йыл 20 апрель — Башҡортостан Республикаһы хакимлек биләмәләре ҡоролошо. БР законы, № 178-з, 2005 йыл 20 апрель.
- 2005 йыл 29 ноябрь — 2006 йылдың 1 ғинуарынан ҡала эсе муниципаль ойошмалар бөтөрөлә, бөтәһе 57 муниципаль берәмек. Шул иҫәптән Өфө ҡалаһының 7 эске район муниципаль берәмеге. БР законы, № 237-з, 2005 йыл 29 ноябрь
- 2007 йыл 30 май — Башҡортостан Республикаһы биләмәләр хакимлеге ҡоролошонда үҙгәрештәр һәм айырым муниципаль ойошмаларҙың яңынан ойошторолоуы тураһында. БР законы, № 424-з, 2007 йыл 30 май.
- 2007 йыл 18 июль — Ишембай районы Скворчиха ауыл советында Йәшелтау ауылы булдырыла. БР законы, № 459-з, 2007 йыл 18 июль.
- 2007 йыл 18 июль — Дәүләкән районы Расвет ауыл советынан Шестаев ауыл советына Политотдел ауылы күсерелә, сиктәр үҙгәртелә. БР законы, № 462-з, 2007 йыл 18 июль.
- 2008 йыл 9 февраль — Ауылдарҙың исеме үҙәгәртелә: Баймаҡ районы Аҡморон ауыл советында Комсомол бүлексәһе ауылы Сәйғәфәр ауылы, Йылайыр ауыл советында Комсомол бүлексәһе ауылы Комсомол ауылы, Күлтабан бүлексәһе ауылы Күлтабан ауылы, Октябрь бүлексәһе ауылы Октябрь ауылы, Покровка бүлексәһе ауылы Покровка ауылы, Сосновка бүлексәһе ауылы Сосновка ауылы, Урал бүлексәһе ауылы Урал ауылы, Бәләбәй районында Анновка ауыл советында Екатериновка ауылы Красноречка ауылы, Стәрлетамаҡ районы Первомайский ауыл советында Бәгәнәш бүлексәһе ауылы Бәгәнәш ауылы, Красноармейский бүлексәһе ауылы Красноармейская ауылы, Северный бүлексәһе ауылы Матвеевка ауылы, Южный бүлексәһе ауылы Кузминовка ауылы, Октябрьский ауыл советында Северный бүлексәһе ауылы Северная ауылы, Туймазы районы Собханғол ауыл советында Собханғол ауылы Иҫке Собханғол ауылы, Бишҡурай ауыл советында Туҡмаҡ-Ҡаран ауылы Бәләкәй Туҡмаҡ-Ҡаран ауылы, Өфө районы Урыҫ-Юрмаш ауыл советында Волков ауылы Южная ауылы итеп үҙгәртелә. Постановление Правительства Российской Федерации от 9 февраля 2008 г. N 60 г. «О присвоении наименований географическим объектам и переименовании географических объектов в Республике Башкортостан, Республике Бурятия и Ивановской области».
- 2008 йыл 19 ноябрь — Башҡортостан Республикаһы биләмәләр хакимлеге ҡоролошонда айырым ауыл советтарын берләштереү һәм ауылдарҙы тапшырыу сәбәпле үҙгәрештәр тураһында. БР законы, № 49-з, 2008 йыл 19 ноябрь.
- 2008 йыл 19 ноябрь — Башҡортостан Республикаһы айырым ауыл биләмәләрен берләштереү һәм сиктәрен үҙгәртеү тураһында. БР законы, № 50-з, 2008 йыл 19 ноябрь/
2010—2019 йылдар[үҙгәртергә | вики-тексты үҙгәртергә]
- 2010 йыл 29 сентябрь — Нуриман районы Ҡыҙыл Шишмә ауыл советында Кировка һәм Пушкин ауылдары булдырыла. БР законы, № 306-з, 2010 йыл 29 сентябрь. Рәсәй Федерацияһы хөкүмәте ҡарары № 905, 3 ноябрь 2011 йыл.
- 2011 йыл 20 июнь — Белорет районы Сәрмән ауыл советында Иҙел ауылы булдырыла. БР законы, № 406-з, 2011 йыл 20 июнь. Рәсәй Федерацияһы хөкүмәте ҡарары № 469, 10 май 2012 йыл.
- 2012 йыл 30 ғинуар — Шаран районы Дүртөйлө ауыл советында Һөйөндөк ауылы бөтөрөлдө, иҫәп яҙыуынан алында. БР законы, № 497-з, 2012 йыл 30 ғинуар.
Шулай уҡ ҡарағыҙ[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
Башҡортостан Республикаһы биләмә ҡоролошо тураһында мәғлүмәт даими баҫтырылған махсус белешмә китабында дөйөмләштерелә. Рәсәй Федерацияһы һәм Башҡортостан Республикаһы ҡануниәтенә ярашлы индерелгән үҙгәрештәрҙе айырым ҡарарҙар аша белергә була.
- БАССР. Административно-территориальное деление на 1 июня 1940 года — Уфа: Государственное издательство, 1941. — 387 с.
- Административно-территориальное устройство Республики Башкортостан на 1 января 1999 года. -Уфа: «Башбланкиздат», 1999. — 416с., 55 картосхем. Был белешмә китабы Рәсәй ҡануниәте талаптарын[4] иҫәпкә алынмай баҫтырылды. Китапта бик күп тораҡ пунктарының исеме башҡорт теленә ярашлы, әммә Рәсәй Хөкүмәте тарафынан раҫланмайса, үҙгәртелгәйне.
- Административно-территориальное устройство Республики Башкортостан. — Справочник. Уфа: ГУП РБ "Издательство «Белая Река», 2007. — 416 с.: илл.
Иҫкәрмәләр[үҙгәртергә | вики-тексты үҙгәртергә]
- ↑ Башҡортостан Республикаһы Конституцияһы, Өсөнсө бүлек.
- ↑ 2,0 2,1 "Башҡортостан Республикаһы хакимлек биләмәләре ҡоролошо" Башҡортостан Республикаһы законы, № 178-з, 2005 йыл 20 апрель.
- ↑ 3,0 3,1 "Башҡортостан Республикаһы муниципаль ойошмалары сиктәре, дәрәжәһе һәм хакимиәт үҙәктәре тураһында" Башҡортостан Республикаһы законы, № 125-з, 2004 йыл 17 декабрь.
- ↑ 4,0 4,1 Географик объекттарҙың атамаһы тураһында, Рәсәй Федерацияһы федераль законы, N 152-ФЗ, 1997 йыл 18 декабрь


text:
Өфөлә йыл журналисының һәм тармаҡ лауреаттарының исемдәре билдәле булдыФото: Ксения Калинина
Өфөлә йыл журналисының һәм тармаҡ лауреаттарының исемдәре билдәле булды
Өфөлә йыл журналисының һәм тармаҡ лауреаттарының исемдәре билдәле булдыФото: Ксения Калинина
ӨФӨ, 2015 йыл, 22 декабрь. /«Башинформ» мәғлүмәт агентлығы, Ләйлә Аралбаева/.
21 декабрҙә Өфөлә уҙған Матбуғат балына медиа-тармаҡ, ведомстволарҙың һәм предприятиеларҙың матбуғат хеҙмәте етәкселәре, журналистар һәм почетлы ҡунаҡтар йыйылды. Йола буйынса, байрамда республика киң мәғлүмәт сараларының иң яҡшы хеҙмәткәрҙәре бүләкләнде.
«Йыл журналисы» номинацияһында еңеүсе онлайн-тауыш биреү аша билдәләнде. Наградаға Башҡортостан юлдаш телевидениеһы хәбәрсеһе Альбина Хәйруллина лайыҡ булды.
Республика министрлыҡтары һәм ведомстволары ла тормоштоң төрлө өлкәләрен сағылдырған номинацияларҙа кандидаттарын күрһәтте. 2015 йылда ошо йүнәлештә әүҙем эшләгән журналистар йондоҙҙар һәм дипломдар алды.
«Арис-ТВ» телерадиокомпанияһы «Иҡтисад һәм финанстар» номинацияһында иң яҡшыһы тип танылды, «Сәйәсәт һәм йәмғиәт» — Башҡортостан юлдаш телеканалынан Руслан Кәримов, «Мәҙәниәт һәм сәнғәт» —«Вечерняя Уфа» гәзитенән Илүзә Капкаева, «Социаль өлкә һәм мәғариф» — «Аргументы и факты» гәзитенән Гүзәл Ибраһимова, «Спорт һәм сәләмәт йәшәү рәүеше» — «Вся Уфа» телеканалынан Лилиә Шафиҡова, «Сәләмәтлек һәм экология» — «Комсомольская правда» гәзитенән Эльвира Ибраһимова һәм «Киске Өфө» гәзитенән Зәйтүнә Ниғәмәтйәнова, «Сәнәғәт һәм инвестициялар» — «Бизнес ФМ» радиоһынан Наталья Потапова, «Тыуған төйәк» — «Урал» гәзитенән Эльза Мөхәмәҙиева. Хеҙмәт һәм халыҡты социаль яҡлау министрлығы, «Башнефть» акционерҙар нефть компанияһы, ШОС һәм БРИКС офис-төркөмөнөң матбуғат хеҙмәттәре иң яҡшыһы тип билдәләнде. Лауреаттарҙы министрлыҡ һәм ведомство етәкселәре, күренекле йәмәғәт эшмәкәрҙәре бүләкләне.
Шулай уҡ «Башинформ» мәғлүмәт агентлығы хеҙмәткәрҙәре билдәләнде. Журналист Эльмира Сабирова социаль һәм мәғариф өлкәһен иң яҡшы яҡтыртҡаны һәм иҡтисад бүлеге хәбәрсеһе Ксения Калинина Башҡортостан электр селтәрҙәре компанияһы эшмәкәрлеген яҡтыртҡан иң яҡшы материалдары өсөн бүләкләнде.
Сараны Башҡортостандың Матбуғат һәм киң мәғлүмәт саралары агентлығы һәм Журналистар союзы ойошторҙо.


text:
Салауат ҡалаһында чиновниктар араһында таҙартыу дауам итә
Күптән түгел ҡала башлығын алмаштырғайнылар. Хәҙер прокуратураның Тәфтиш органы ҡала хакимиәте башлығы урынбаҫары өҫтөндә эшләй.
Тәфтишселәр әйтеүенсә, торлаҡ-коммуналь реформалар барышында ҡатнашырға теләгән шәхси ширҡәт етәксеһенә ошо проектта ҡатнашыу хоҡуғы өсөн бирнә һораған. Уның бизнесмендан 1 миллион һум алыуы раҫланған, башҡа осраҡтарҙа әлегә соҡоналар.
Тентеү осоронда фатирында 16 миллон һум табылыуы ла билдәле булған. Халыҡ менән кем етәкселек итә лә, ҡайҙан йәштәргә фатир тигән һорау ғына асыҡ ҡала.


text:
Бөтә Рәсәй авиация материалдары ғилми-тикшеренеү институты һәм Башҡортостан Хөкүмәте араһында хеҙмәттәшлек тураһында килешеү төҙөлдө Фото: БР Президентының матбуғат хеҙмәте
Бөтә Рәсәй авиация материалдары ғилми-тикшеренеү институты һәм Башҡортостан Хөкүмәте араһында хеҙмәттәшлек тураһында килешеү төҙөлдө
Бөтә Рәсәй авиация материалдары ғилми-тикшеренеү институты һәм Башҡортостан Хөкүмәте араһында хеҙмәттәшлек тураһында килешеү төҙөлдө Фото: БР Президентының матбуғат хеҙмәте
ӨФӨ, 2014 йыл, 5 декабрь. /«Башинформ» мәғлүмәт агентлығы, Илья Спиридонов/.
4 декабрҙә Мәскәүҙә Башҡортостан Президенты Рөстәм Хәмитов һәм Бөтә Рәсәй авиация материалдары ғилми-тикшеренеү институты (ВИАМ) генераль директоры Евгений Каблов «Бөтә Рәсәй авиация материалдары ғилми-тикшеренеү институты» федераль дәүләт унитар предприятиеһы һәм Башҡортостан Республикаһы Хөкүмәте араһында хеҙмәттәшлек тураһындағы килешеүгә ҡул ҡуйҙылар. Ул химия һәм металлургия сәнәғәтендә, авиация двигателдәре, транспорт саралары һәм электрон ҡорамалдар етештереүҙә ҡулланырға мөмкин булған яңы быуын материалдарын һәм энергоэффектив технологияларҙы индереү, уларҙы перспективалы изделиелар булдырыуҙа эшкәртеү өлкәһендәге төбәк предприятиелары менән ғилми-техник эш итеүҙе күҙ уңында тота.
Хеҙмәттәшлек тураһында тағы ла бер килешеү «Бөтә Рәсәй авиация материалдары ғилми-тикшеренеү институты» федераль дәүләт унитар предприятиеһы һәм Өфө дәүләт нефть техник университеты араһында төҙөлдө. Ул уҡытыу-методик, ғилми, кадрҙар һәм профессиональ белем биреүҙә мәғлүмәти тәьминәт тармағында, шулай уҡ ҡорос һәм иретмәләр металлургияһы, композиция һәм полимер материалдары кеүек өлкәләрҙәге ғилми-тикшеренеү һәм инновацион эшмәкәрлектә бергәләп эшләүҙе ниәт итә.
Рөстәм Хәмитов институттың алдынғы эштәре күрһәтелгән күргәҙмәне ҡараны һәм генераль директор Евгений Каблов менән хеҙмәттәшлектең өҫтөнлөклө йүнәлештәрен тикшерҙе.
— Инженер булараҡ проектлауҙа, конструкциялар ҡороуҙа, яңы машиналар, авиация двигателдәре, яңы конструкциялар эшләүҙә заманса конструкция материалдары роленең ни тиклем мөһим булғанын мин ап-асыҡ аңлайым. Ҡеүәтле, көслө, заманса, динамик үҫешеүсән институтығыҙ менән эш итеү – Башҡортостан Республикаһы өсөн бик мөһим, — тине Рөстәм Хәмитов.
Төбәк етәксеһе Бөтә Рәсәй авиация материалдары ғилми-тикшеренеү институты менән хеҙмәттәшлектең республика предприятиеларын яңыртыу процесына тәьҫир итәсәген билдәләне.
— Бөгөн, ҡыҙғанысҡа ҡаршы, бер төркөм тармаҡтар иҫкесә эшләй. Илебеҙҙе артҡа тартҡан тәжрибәнең күпләп артыуы бара. Һис шикһеҙ, беҙ иң заманса, алдынғы технологияларҙы ҡулланырға тейеш. Бөгөнгө презентация бер нисә республика предприятиеларының заманса ҡалыпта, беҙҙең менән эшләй башлауын күрһәтте. Заманса ғилми белем һәм практика өлгөләрен индереү өсөн башҡа тармаҡ етәкселәренән дә ошондай хеҙмәттәшлекте талап итәсәкбеҙ, — тип айырып әйтте Башҡортостан Президенты.
Предприятие генераль директоры Евгений Каблов Рөстәм Хәмитовҡа институт эшмәкәрлегенә иғтибар иткәне өсөн рәхмәт әйтте һәм артабанғы тығыҙыраҡ хеҙмәттәшлеккә әҙер булыуҙарын белдерҙе.
— Республика етәксеһе ҡыҙыҡһыныу белдергән, кешеләр беҙҙең нимә тәҡдим иткәнебеҙҙе дөрөҫ баһалай һәм аңлай алған төбәк менән эшләүе һәм уға ярҙам итеүе ҡыуаныслы, — тине Евгений Каблов.


text:
Фото:
«Ҡала мөхите-2011» фестиваленең экономинацияһында Омск студенттары еңеүсе булды
Фото:
VII «Ҡала мөхите» социаль реклама фестиваленең экологик номинацияһында Омск дәүләт педагогия университеты студенттары Андрей Бровко менән Анастасия Гориченко еңеүсе булды. Фестиваль сиктәрендә махсус экономинация «Тәбиғәт» дәүләт унитар предприятиеһы һәм Башҡортостандың Экология порталы менән иғлан ителде.
Йәмәғәтселек иғтибарын экология мәсьәләләренә йәлеп итеү «Ҡала мөхите»нең төп маҡсаты булып тора.
—Андрей Бровко менән Анастасия Гориченконың сүп-сар проблемаһына арналған берлектәге эше иң яҡшыһы тип табылды. Беҙгә уйланырға һәм ҡайҙа етте шунда сүп-сар ташлауҙан арынырға ваҡыт. Йәшәү сифаты һәр беребеҙҙән тора. Беҙҙең һаулыҡ экология торошона туранан-тура бәйле, — тип иҫәпләй «Тәбиғәт» дәүләт унитар предприятиеһының инженер-экологы Альбина Шәмсетдинова.
Экология темаһына бөтә конкурс эштәре www.ecorb.ru порталында урын аласаҡ.


text:
Республикала Мостай Кәримдең 95 йыллығына арналған тантаналар дауам итә
ӨФӨ, 2014 йыл, 21 октябрь. /«Башинформ» мәғлүмәт агентлығы, Ләйлә Аралбаева/.
Республикала Башҡортостандың халыҡ шағиры Мостай Кәримдең 95 йыллығына арналған саралар дауам итә.
Яҙыусының тыуған көнөндә Башҡортостан юлдаш телевидениеһы телеканалында яҙыусы тураһында фильм, уның шиғырҙарына яҙылған йырҙарҙың концерттарын күрһәттеләр. Мостай Кәрим исемендәге Милли йәштәр театры коллективы Профсоюздар йорто эргәһендә уның һәйкәленә сәскәләр һалды. Талант Мостафа Сафа улын иҫкә алырға абруйлы ҡунаҡтар – БР мәҙәниәт министры урынбаҫары Рәнис Алтынбаев, Яҙыусылар союзы рәйесе Наил Ғәйетбаев, хеҙмәттәштәре, театр вәкилдәре килде. Яҙыусылар һәм актерҙар шағирҙың яратҡан әҫәрҙәренән өҙөктәрҙе уҡып ишеттерҙе.
24 октябрҙә киске сәғәт етелә Йәштәр театрында юбилей кисәһе уҙасаҡ. Унда Өфө һәм Шишмә районы хакимиәттәре, БР Яҙыусылар союзы вәкилдәре, шағирҙың туғандары һәм уның ижадын хөрмәт итеүселәр ҡатнашасаҡ.
— Сараға килеүселәргә театрлаштырылған программа тәҡдим ителәсәк, унда актерҙар сағыу итеп бөйөк шағирҙың тормошон һәм ижадын һөйләйәсәк, шиғырҙарын уҡыясаҡ, йырҙарын һәм хәтирәләрен башҡарасаҡ, — тип хәбәр итте театрҙың әҙәбиәт өлөшө хеҙмәткәре Юлиә Мәзитова.
25 октябрҙә тантаналар Мостай Кәримдең бәләкәй ватанында – Шишмә районында дауам итәсәк. Бында Келәш ауылы мәктәбе эргәһендә ағастар ултыртыу, яҡташтар менән осрашыу һәм «Ҡыҙҙар тауы»нда усаҡ яғыу планлаштырылған. Ҡунаҡтар мәктәптә буласаҡ һәм Шишмә ҡасабаһында район мәҙәниәт йортонда әҙәби-музыкаль кисәлә ҡанташасаҡ. Сара киске сәғәт дүрттә башлана.


text:
Рөстәм Хәмитов үҙенең депутат мандатын йәш сәйәсмәнгә тапшырырға ниәтләйФото: Олег Яровиков
Рөстәм Хәмитов үҙенең депутат мандатын йәш сәйәсмәнгә тапшырырға ниәтләй
Рөстәм Хәмитов үҙенең депутат мандатын йәш сәйәсмәнгә тапшырырға ниәтләйФото: Олег Яровиков
Башҡортостан Президенты Рөстәм Хәмитов үҙенең депутат мандатын йәш сәйәсмәнгә тапшырырға ниәтләй. Был хаҡта ул 9 сентябрҙә үткән брифингта хәбәр итте.
— Республиканың Дәүләт Йыйылышындағы урындан баш тартам. Был мандатты «Берҙәм Рәсәй» партияһының йәш ағзаларының береһенә бирергә теләйем. Әлегә уның кем булырын белмәйем, әммә ул йәш, өмөтлө, үҫешергә теләгән кеше буласаҡ. Башҡортостан Республикаһы Президенты булып эшләүемде дауам итәсәкмен, — тип белдерҙе төбәк башлығы.


text:
Куйбышев тимер юлы йөк ташыуҙар күләмен арттыра
10 айҙа Куйбышев тимер юлы тарафынан 48 миллион тонна йөк ташылды, был план күрһәткестәренән 0,9 процентҡа күберәк.
Ғинуар – октябрҙә Куйбышев тимер юлы станцияларынан 28 миллион тоннанан ашыу нефть һәм уны эшкәртеү продукттары оҙатылды, был магистралдә дөйөм йөк тейәп оҙатыу күләменең 58 процентын тәшкил итә. Бынан тыш, өс миллион тоннанан ашыу химикаттар һәм сода, төҙөлөш йөктәре һәм сәнәғәт сеймалы, шулай уҡ ике миллион тонна ашлама ташылды.
Бөтәһе йыл башынан алып, уҙған йылдың ошо уҡ осоро менән сағыштырғанда, йөктәрҙең ете номенклатура төркөмө буйынса тейәп оҙатыу күләме артыуы күҙәтелә.
Шуға ҡарамаҫтан, 2008 йылдың шул уҡ осорона ҡарата дөйөм йөк тейәп оҙатыу күләменең кәмеүе билдәләнә. Шулай ҙа йөк тейәүҙең ай һайын үҫә барыуы һөйөндөрә. Мәҫәлән, һуңғы бер нисә айҙа тейәү кимәле кәмемәй, ә уҙған ай күрһәткесенә ҡарата ике-өс процентҡа арта.
Башҡортостан бүлексәһе – Куйбышев тимер юлында иң ҙурҙарҙың береһе. Унан оҙатылған йөктәрҙең яртыһы тиерлек – Башҡортостандың нефть эшкәртеү һәм нефтехимия предприятиелары продукцияһы.


text:
Константин Толкачев «Берҙәм Рәсәй» Генсоветы ултырышында ҡатнашты
«Берҙәм Рәсәй» Төбәк политсоветы секретары, Башҡортостан Республикаһы Дәүләт Йыйылышы — Ҡоролтай Рәйесе Константин Толкачев партия Генераль советының көҙгө төбәк һайлауҙарына арналған киңәйтелгән ултырышында ҡатнашты. «Берҙәм Рәсәй» етәкселеге партияның урындағы бүлексәләрен һайлауҙарға етди әҙерләнергә, хәҙерге заман сәйәси технологияларына баҫым яһарға, эске партия демократияһы юғары кимәлен күрһәтергә, интернетта эште әүҙемләштерергә һәм яңы электорат менән эшләргә саҡыра.
10 октябрь – берҙәм тауыш биреү көнөндә, РФ Үҙәк һайлау комиссияһы мәғлүмәттәренә ҡарағанда, Федерацияның Тыва Республикаһы, Новосибирск, Магадан, Кострома һәм Белгород өлкәләре, шулай уҡ Мәскәү парламенттарына һайлауҙар үтәсәк. Генсовет ултырышында, алда торған көҙгө һайлауҙар Дәүләт Думаһына федераль һайлауҙар алдынан репетиция булып тора, тип билдәләнде.
Ултырышта партия эшмәкәрлеген мәғлүмәттә даими яҡтыртыуҙың, яңы сәйәси мөхиттәрҙә, иң элек, Интернетта, эште әүҙемләштереүҙең мөһимлеге билдәләнде. Һайлаусылар менән туранан-тура бәйләнеш урынлаштырыу, партияның һайлау алды һәм дөйөм сәйәси фекер алышыуҙарҙа ҡатнашыу зарурлығына иғтибар йүнәлтелде.
Алдағы һайлауҙарҙа күпселек партияһы статусын һаҡлау һәм нығытыу , бөтә йәмғиәтте берләштереү «Берҙәм Рәсәй»ҙең төп маҡсаты булып тора, тип һыҙыҡ өҫтөнә алынды партия Генсоветы ултырышында.


text:
«Ихлас» мәсетендә финанс-инвестицион компания ойошторолған
Өфөнөң «Ихлас» мәсетендә «Ихлас-инвест» финанс-инвестицион компания ойошторолған. Уны ойоштороу инициативаһы менән финанс өлкәһе менән әүҙем ҡыҙыҡһынған дин тотоусы ябай халыҡ сығыш яһаған. Уларҙың күптәре быйыл һәм былтыр Мәскәүҙә һәм Ҡазанда үткәрелгән ислам бизнесы буйынса халыҡ-ара саммитарҙа ҡатнашҡан.
Был ваҡиға дини йорт булыуҙан тыш, күптән оло социаль-мәҙәни комплексҡа әйләнгән мәсет өсөн бик урынлы күренеш. «Ихлас» ҡарамағында мосолман интеллигенцияһының ижади берекмәһе ойошторолған, нәшриәт, типография, телестудия, туристик фирма, магазин эшләп килә, мәсеткә йөрөүселәр өсөн ислам нигеҙҙәрен өйрәнеү курстары үткәрелә.


text:
118 мең балаға ял итеүҙең арзан формаһы тәҡдим ителәсәк
Ял итеүҙең аҙ сығымлы формалары — 2009 йылғы йәйге кампанияның өҫтөнлөклө йүнәлеше. Бөгөнгө көндә 54 меңдән ашыу мәктәп йәшендәге бала туристик һәм палатка лагерҙарында, күп көнлөк походтарҙа һәм һалда йөҙөп ял итә һәм сәләмәтлеген нығыта. БР Мәғариф министрлығынан хәбәр итеүҙәренсә, йәй буйына уларҙа бөтәһе 118 меңдән ашыу бала ял итәсәк.
Сәләмәтлекте нығытыуҙың һәм ялдың бындай формаһын башҡа ведомстволар ҙа әүҙем яҡлай. Мәҫәлән, 1 июлдә Архангел районында БР Йәштәр сәйәсәте, спорт һәм туризм министрлығы һәм "Бергә" республика йәштәр ирекле хәрәкәте тарафынан ойошторолған "Беҙҙең хәлебеҙҙән килә — беҙ эшләйбеҙ!" палатка лагеры эшләй башлаясаҡ.
Үҫмерҙәрҙә ул ҙур популярлыҡ менән файҙалана, шуға күрә лә өсөнсө йыл рәттән ойошторола. Лагерь программаһында — спорт ярыштары, танып-белеү мастер-кластары һәм башҡалар.
Ойоштороусыларҙың һүҙҙәренә ҡарағанда, палатка лагерында Архангел, Әлшәй, Борай, Ишембай һәм Нуриман райондарынан балалар ял итәсәк.
Традиция буйынса лагерь ике сменала үтәсәк: 1 июлдән 13-өнә тиклем һәм 15 июлдән 24-енә тиклем.
Был лагерҙа ял итергә теләүселәр 250-78-24 телефоны буйынса йәки www.vmesterb.ru сайтында өҫтәмә мәғлүмәт белә ала.


text:
Европа иммунлаштырыу аҙналығы үтә
2010 йылдың 26 апреленән 1 майына тиклем Европа иммунлаштырыу аҙналығы үтәсәк. Башҡортостан Республикаһы ла аҙналыҡ сараларында ҡатнашасаҡ.
Роспотребнадзорҙың БР буйынса идаралығы матбуғат хеҙмәтенән хәбәр итеүҙәренсә, был киң күләмле акция йыл һайын Бөтә донъя һаулыҡ һаҡлау ойошмаһының Европа бюроһы инициативаһы буйынса Европаның бөтә илдәрендә үткәрелә.
Рәсәй Федерацияһы, шул иҫәптән беҙҙең республика ла, акцияға 2006 йылда ҡушылды, һәм быйыл ул бишенсе тапҡырына үтә.
Акцияның маҡсаты, пропаганда һәм халыҡҡа маҡсатлы мөрәжәғәт көсөн файҙаланып, йоғошло ауырыуҙар хәүефе һәм иммунлаштырыу өҫтөнлөктәре тураһында хәбәрҙарлыҡ кимәлен күтәреүгә ҡайтып ҡала. Һуңғы һөҙөмтәлә былар барыһы ла балалар һәм өлкәндәр араһында йоғошло ауырыуҙарға ҡаршы прививка яһатыусыларҙың артыуына хеҙмәт итәсәк.
Башҡортостанда Европа иммунлаштырыу аҙналығын ойошҡан рәүештә һәм һөҙөмтәле үткәреү өсөн Роспотребнадзорҙың БР буйынса идаралығы һәм БР Һаулыҡ һаҡлау министрлығының 2010 йылдың 2 мартындағы “2010 йылда БР-ҙа Европа иммунлаштырыу аҙналығын ойоштороу һәм үткәреү тураһында”ғы приказы менән раҫланған берлектәге саралар планы әҙерләнде.
Халыҡты иммунлаштырыу мәсьәләләренә республика муниципаль берәмектәре органдарының иғтибарын йәлеп итеү маҡсатында хакимиәт башлыҡтарына хаттар ебәрелде.


text:
Өфөлә йыл башынан алып 1700 эшһеҙ төрлө һөнәрҙәргә уҡытылған
Быйыл Өфөлә ғинуарҙан октябргә тиклем 1700-ҙән ашыу эшһеҙ граждан профессиональ белем алған. Былтыр иһә ошо уҡ осорҙа 2800-ҙән ашыу кеше ошондай мөмкинлектән файҙаланған булған.
Бынан тыш, быйылғы йылдың тәүге 10 айында Өфөнөң мәшғүллек үҙәге ярҙамында 21 мең самаһы ҡала кешеһенә профориентацион хеҙмәт күрһәтелгән. Уҙған йылдың ошондай уҡ осоронда бындай хеҙмәт 23 меңгә яҡын кешегә күрһәтелгән, тип хәбәр иттеләр Өфө хакимиәтенән.
Эш эҙләгәндәргә ярҙамға баш ҡалала бер нисә йыл рәттән вакансиялар йәрминкәһе үткәрелә. Йыл башынан алып Өфөлә ошондай 120-нән ашыу йәрминкә үткән.


text:
«РусГидро» Түбәнге Һөйән ГЭС-ы төҙөлөшөн хуплай
«РусГидро» асыҡ акционерҙар йәмғиәте Башҡортостанда Түбәнге Һөйән ГЭС-ы төҙөлөшөн хуплай. Был сәнәғәт гигантынан тыш, станция төҙөлөшө менән арзан электр энергияһы алырға иҫәп тотҡан бер нисә шәхси компаниялар ҙа ҡыҙыҡһына. Был турала Башҡортостан Президенты Рөстәм Хәмитов кесаҙнала Мәсәғүттә республиканың төньяҡ-көнсығыш райондары башлыҡтары менән үткән кәңәшмәлә белдерҙе.
Рөстәм Хәмитов әйтеүенсә, Түбәнге Һөйән ГЭС-ы төҙөлөшө Рәсәй Хөкүмәтендә тикшерелә. Был мәсьәләне вице-премьер Игорь Сечин, Рәсәйҙең Энергетика һәм Иҡтисади үҫеш министрлыҡтары эшкәртә.
— Был проект мәсьәләһе ыңғай хәл ителһен өсөн беҙ бөтә кәрәкле нәмәне эшләргә тырышасаҡбыҙ,— тине Рөстәм Хәмитов. – Йомаға БР Хөкүмәте Премьер-министры урынбаҫары Юрий Пустовгаров менән БР Президенты Хакимиәте етәксеһе Николай Кураповтың Рәсәй энергетика министры Андрей Шишкинға визиты планлаштырылған. Уларға тап ошо мәсьәлә буйынса фекер алышырға тура киләсәк.
Рөстәм Хәмитов һүҙҙәренсә, Түбәнге Һөйән ГЭС-ы төҙөлөшө проекты 30 миллиард һумға баһалана. Әгәр ул тормошҡа ашырыла ҡалһа, республиканың төньяҡ-көнсығышы өсөн был ҙур алға китеш буласаҡ – оло төҙөлөш йәйелдереләсәк, яңы эш урындары һәм ҙур инвестициялар йәлеп итеү мөмкинлеге барлыҡҡа киләсәк.


text:
Өфөлә Энергия һатыу компанияһы участкалары байрам көндәрендә лә эшләйәсәк
ӨФӨ, 2014 йыл, 30 декабрь. /«Башинформ» мәғлүмәт агентлығы, Розалиә Вәлиева/.
Өфөлә Башҡортостан Энергия һатыу компанияһының ҡулланыусыларҙы хеҙмәтләндереү буйынса участкалары Яңы йыл байрамдары ваҡытында ла граждандарҙы ҡабул итәсәк, тип хәбәр иттеләр компанияның матбуғат хеҙмәтенән.
31 декабрҙә участкаларҙың эш ваҡыты бер сәғәткә ҡыҫҡарасаҡ. 1, 2, 3, 4 ғинуарҙа һәм Раштыуа байрамы билдәләнгән 7 ғинуар ял көндәре булып тора. 5, 6, 8 һәм 9 ғинуарҙа участкалар сәғәт 10-дан 3-кә тиклем эшләйәсәк.
Раштыуа байрамы алдынан, 2015 йылдың 6 ғинуарында, участкаларҙың эше бер сәғәткә ҡыҫҡарасаҡ.
Яңы йыл байрамдарында республиканың башҡа ҡала һәм райондарындағы участкаларҙың, Ҡулланыусылар менән эшләү буйынса штабтың һәм «Виртуаль ҡабул итеү бүлмәһе»нең эшмәкәрлеге туҡтатыласаҡ. Шәхси кабинет аша ҡулланыусыларҙы хеҙмәтләндереү һәм мөрәжәғәттәрҙе ҡабул итеү дауам итәсәк, яуаптар 12 ғинуарҙан һуң биреләсәк. Башҡортостандың Энергия һатыу компанияһы килеп сыҡҡан уңайһыҙлыҡтар өсөн ғәфү үтенә. Иҫегеҙгә төшөрәбеҙ, байрам көндәрендә ҡулланыусылар bashesk.ru хеҙмәттәре менән файҙалана ала.


text:
Юрий Пустовгаров: «Башҡортостан Президенты Хакимиәтендәге кадрҙар үҙгәрешен ыңғай баһалайым»
БР Сауҙа-сәнәғәт палатаһы президенты Юрий Пустовгаров Владимир Балабановтың Башҡортостан Республикаһы Президенты Хакимиәте Етәксеһе итеп тәғәйенләнеүен ыңғай баһалай.
Яңы кадрҙар тәғәйенләү уңайынан «Башинформ» агентлығына комментарий биргәндә ул, «был динамизм тренды, республиканың администрациялау вариантынан бөтә яҡлап үҫешеүгә сираттағы аҙым яһауына тағы бер дәлил», тип билдәләне.
— Владимир Балабановтың тәжрибәһен был эш өсөн иң ҡулайы тип иҫәпләйем. Производство менән коммерция ойошмаларында һәм, әлбиттә, республика Хөкүмәтендә яуаплы вазифаларҙа эшләү тәжрибәһе булған Владимир Александрович кеүек белгестәр икеләтә ҡәҙерле. Шәхсән миндә берлектә эшләүебеҙҙән ыңғай тәьҫораттар ғына ҡалды. Яңы тәғәйенләнештән дә тәьҫораттарым шундай уҡ, — тип һыҙыҡ өҫтөнә алды Юрий Пустовгаров. — Юғары вазифаларға ярайһы йәш кешеләрҙең килеүе лә оҡшай. Йәштәр күберәк булған һайын яҡшыраҡтыр, тип уйлайым.
— Башҡортостан Президенты Хакимиәтендәге кадрҙар үҙгәрешен ыңғай баһалайым,— тип һүҙен йомғаҡланы республиканың Сауҙа-сәнәғәт палатаһы президенты.


text:
Пикфорд йорт-музейы
Пикфорд йорт-музейы (ингл. Pickford's House Museum) — Дерби ҡалаһында георгион архитектураһы бинаһында урынлашҡан музей.
Был бинаны 1760 йылда архитектор Джозеф Пикфорд (ингл. Joseph Pickford) үҙ ғаиләһе өсөн төҙөгән. Һуңынан ул үҙ йортон бай клиенттарға үҙ эшенең өлгөһө итеп күрһәткән[1]). Был бинала костюмдар һәм георган осоро музейы урынлашҡан. Беренсе ҡатында ҡунаҡ, аш, ял, гардероб, кухня, кер йыуыу бүлмәләре, келәт һәм хеҙмәтеләр өсөн һалам түшәкле ял бүлмәһе урынлашҡан. Йорттоң подвалы 1940 йылдарҙағы кеүек бомбанан һаҡланыу урыны итеп эшләнгән. Өҫкө ҡат ҡурсаҡ театрҙарына һәм уларҙың тарихына бағышланған[2]. 2006 йылдың апреленән музей, ҡаршылыҡтар булыуға ҡарамаҫтан[1], ойошторолған төркөмдәр өсөн генә эшләй.
Иҫкәрмәләр[үҙгәртергә | вики-тексты үҙгәртергә]
- ↑ 1,0 1,1 Protesters opposing museum cuts (инг.).
- ↑ Pickford's House Museum (инг.). Тәүге сығанаҡтан архивланған 26 сентябрь 2011.


text:
Башҡортостандың банктар берләшмәһе вәкилдәре дәүләт наградаларына лайыҡ булды
Республика банк секторының дүрт вәкиле дәүләт наградаларына лайыҡ булды. БР Милли банкында үткән кәңәшмәлә наградаларҙы БР Хөкүмәте Премьер-министры урынбаҫары Евгений Маврин тапшырҙы.
Башҡортостан Президенты Указы менән «Башҡортостан Республикаһының атҡаҙанған юрисы» исеме БР Милли банкы рәйесе урынбаҫары Радмир Ғәниевҡа бирелде.
«Башҡортостан Республикаһының атҡаҙанған экономисы» исеменә «Центркомбанк» яуаплылығы сикләнгән йәмғиәтенең директорҙар советы рәйесе Евгений Ванок, «Промтрансбанк» яуаплылығы сикләнгән йәмғиәтенең «Черниковка» бүлексәһе етәксеһе Мөҙәрис Кәримов һәм «АФ Банк» асыҡ акционерҙар йәмғиәтенең идара итеүсе директоры Ансаф Ниғмәтйәнов лайыҡ булды.


text:
Рөстәм Хәмитов һайлауҙа ҡатнашты Фото: Башҡортостан Башлығының матбуғат хеҙмәте
Рөстәм Хәмитов һайлауҙа ҡатнашты
Рөстәм Хәмитов һайлауҙа ҡатнашты Фото: Башҡортостан Башлығының матбуғат хеҙмәте
ӨФӨ, 2016 йыл, 18 сентябрь. /«Башинформ» мәғлүмәт агентлығы, Александр Смирнов/.
18 сентябрҙә Өфөлә Башҡортостан Башлығы Рөстәм Хәмитов Рәсәй Федераль Йыйылышының етенсе саҡырылыш Дәүләт Думаһы, шулай уҡ Өфө ҡалаһы ҡала округы Советы депутаттарын һайлауҙа ҡатнашты.
Республика етәксеһе «Башҡортостан» дәүләт концерт залында 109-сы һайлау участкаһында тауыш бирҙе.
– Илебеҙҙең миллиондарса гражданы кеүек мин дә тауыш биреүҙә ҡатнашам, – тине Рөстәм Хәмитов. – Киләсәгебеҙ бөгөн кемде һәм нисек һайлауыбыҙға бәйле. Шуға күрә депутатлыҡҡа кандидаттарҙың исемлегенә тағы ла бер тапҡыр ҡарап, дөрөҫ һайлау мөһим.
Республика Башлығы фекеренсә, быйыл һайлау кампанияһы тыныс үтә.
– Бер ниндәй ҙә баҫым юҡ. Барыһы ла тейешенсә эшләй, – тип һыҙыҡ өҫтөнә алды республика етәксеһе. – Шуға күрә әлеге кампания көсөргәнешлек, эске конфликт менән айырылып тора, тип әйтмәҫ инем. Был сәйәси мәҙәниәттең формалашыуы тураһында һөйләй. Күптәр өсөн өҫтөнлөктәр билдәләнгән, һәм мин ошо йүнәлештән тайпылыуҙар күрмәйем.